Češki portal: Vlast u Srbiji uz Telekom i Telenor guši N1\nDruštvo Autor:N119. jun. 202116:24 > 16:54\nMarko Milosavljević Foto:N1\nAranžman srpskog državnog Telekoma sa Telenorom, koji je u vlasništvu češke kompanije PPF, ima za cilj sprečavanje distribucije važnih televizijskih mreža i kanala na Telenorovoj kablovskoj mreži, izjavio je profesor Marko Milosavljević sa Fakulteta društvenih nauka u Ljubljani.\n„Jasno je da su medije u Srbiji u potpunosti ugušili ili predstavnici vlade i vladajuće politike, ili pak uz pomoć vlasnika medija, tajkuna ili državnog Telekoma“, rekao je Milosavljević za češki portal Britské listy.\nOn je dodao da „svi rade u prilog vladajuće stranke i ometaju slobodan rad novinara u mnogim oblastima Srbije, ne samo u Beogradu“, prenosi N1.\n„Telekomi u Srbiji i Sloveniji služe za provladine medije“\nProfesor iz Ljubljane: Janša kao i Vučić koristi Telekom\nTelekomu i partnerima posao od milijardu dinara u Poreskoj\nMilosavljević kaže da je moguće da češki PPF nema „direktne političke namere“ već samo pokušava da ostvari poslovne ciljeve, ali činjenica je da su napravili aranžman sa Telekomom Srbije, koji je „pod direktnom kontrolom vlasti“, automatski znači da političke implikacije postoje.\n„Taj aranžman je definisan zvaničnim dokumentom Telekoma Srbije kao sporazum koji će dovesti do urušavanja drugog konkurenta, koji je poznat da je bliži opoziciji, ali i konkurenta u telekomunikacionom smislu, koji ima sopstveni informativni kanal N1“, rekao je on.\n„Ozbiljne reperkusije po medijske slobode u Srbiji“\nPrema njegovim rečima, „činjenica da državni Telekom namerava da blokira kritičke glasove i kritičke TV kanale i uništi konkurenciju“, i da to radi u partnerstvu sa Telenorom, odnosno PPF, „automatski ima ozbiljne reperkusije po medijske slobode u Srbiji“.\n„Dakle, ne radi se samo o ekonomskim motivima“, kaže ljubljanski profesor.\nUjedinjavanje dva velika aktera na tržištu sa „jasnim, eksplicitno izraženim namerama da unište trećeg konkurenta“, protivno je pravila Evropske Komisije o zaštiti konkurencije, smatra on.\n„Znači to ima i političke reperkusije i određene tržišne i evropske implikacije i u tom smislu, time se moraju jasnije pozabaviti nadležne instance“, rekao je Milosavljević.\nMilosavljević je ocenio „pomalo čudnim“ to što je češki predsednik Miloš Zeman dodelio najveće državno priznanje predsedniku Srbije Aleksandru Vučiću, za kog kaže da je daleko od toga da bude promoter demokratije.\nDržava nije potpuno izašla iz medija u većini zemalja CIE\nProfesor Milosavljević ističe da u većini zemalja Centralne i Istočne Evrope država i politika nisu nikada potpuno izašli iz medija na ovaj ili onaj način.\n„Tu se koristi izraz zarobljeni mediji, što znači da su blisko povezani sa državom, u smislu državnog vlasništva, kao na primer u državnim telekomunikacionim operaterima, ali i političke kontrole javnih servisa, novinskih agencija i tako dalje“ rekao je on.\nDodaje i da postoji pitanje da li su regulatorna tela istinski nezavisna prilikom dodele frekvencija emiterima, i u mnogim drugim aspektima gde može i gde dolazi do mešanja politike u funkcionisanje medija.\n„I konačno, postoje veze sa različitim vlasnicima i akterima, kao i sa državnim oglašivačima. Sve se to dešava godinama u većini zemalja Centralne i Istočne Evrope“ kaže on.\nIstiče i da je u poslednjih pet ili 10 godina digitalizacija smanjila troškove osnivanja medija, pa tako u Sloveniji postoji mreža od od više od 20 veb-sajtova koji su „na ovaj ili onaj način povezani sa najvažnijom vladajućom strankom SDS“ premijera Janeza Janše.\n„Danas vam za otvaranje veb-sajta ne treba mnogo novca. To su veb-sajtovi koji nemaju neki veliki pojedinačni efekat ali je cilj stvaranja kumulativnog efekta, neke vrste utiska da postoji neka kritika i da je to dominantno u većini medija, iako sve to dolazi zapravo iz jedne redakcije“, objašnjava profesor.\nKako kaže, ti sajtovi prave jeftin sadržaj koji se iznova i iznova obrće, u pokušaju da se stvori „utisak da je nešto predominanta medijska tema, kritika, na primer, nekog opozicionog lidera“, dok se istovremeno stvara utisak da je vlast popularna.\nPo njegovim rečima, ideja je preneti poruku vernim sledbenicima stranke, posebno njima, ali i privlačenje pažnje i kreiranje „agende“ za mnoge druge medije.\n„Nešto se na tim veb-sajtovima pravi i replicira 10, 20 puta i onda se prenosi na drugim veb-sajtovima, na primer medija povezanih sa državnim telekomom ili mađarskim investitorima i tako se polako postiže efekat prelivanja, gde taj sadržaj stiže i u druge masovne medije. Namera je, kao što sam rekao da se postavi određena agenda“, kaže Milosavljević.


Vučić: Srbija posvećena kompromisu,Priština insistira samo na priznanju | Happy BSC portal\n"Moramo da radimo snažnije i da svi, i veliki međunarodni igrači, pokušamo da nađemo i postignemo kompromisno rešenje", rekao je Vučić na panelu na kojem su učestvovali i premijer privremenih prištinskih institucija Avdulah Hoti i specijalni predstavnik EU za dijalog Miroslav Lajčak i istakao da treba saslušati sve političke ideje.\n"Niko ne kaže da ćemo biti članica. Uvek postoji neko ''ali'', a to ''ali'' nije postojalo kada su pristupile Rumunija i Mađarska", primetio je on, uz opasku da je EU izgubila atraktivnost za region, ali i region za EU.\n"Šta ako bih ha rekao sada da nismo dve zemlje, već samo jedna koja je članica UN, što je tačno?", zapitao je učesnike foruma Vučić uz poruku da on zato i govori o potrebi izgradnje poverenja, da je to najvažnije i da na tome mora da se radi.\n"Moramo da se poštujemo. Ako žele da umanje (značaj) ustava Srbije, da kažu da nema postojeće Rezolucije UN 1244, mi možemo govoriti suprotno i onda šta bi bio zaključak?", upitao je takođe Vučić\n"Nije potpisano u Briselu da ćemo mi priznati Kosovo, već je potpisano i garantovano od strane EU da će Priština ispuniti preuzete obaveze", podsetio je predsednik.\n"Obe strane moraju da budu pođednako nezadovoljne i zadovoljne, ako želimo kompromisno rešenje. Sve druge ideje neće nikada biti uspešne. Meni politički poeni ne trebaju i zato sam spreman da razgovaram o svim pitanjima, ali vidim da je interna agenda Prištini mnogo važnija od strateških pitanja", konstatovao je Vučić.


RK Vogošća – RK Bosna 12. decembra od 19 sati | SPORTSKI SAVEZ VISOKO\n10 Decembra, 2018 admin\nU srijedu, 12. decembra od 19 sati, RK Vogošća i RK Bosna u Vogošći će odigrati zaostalu utakmicu 9. kola Premijer lige Bosne i Hercegovine.\nUtakmica prvobitno planirana za 24. novembar nije odigrana zbog obaveza RK Vogošća u Challenge Cupu, pa je zbog gustog rasporeda i Kup utakmica, prvi slobodan termin za ovu utakmicu bio upravo 12. decembar. RK Vogošća na početku sezone igra u promjenjivoj formi te u 10 odigranih utakmica u Premijer ligi trenutno ima 7 pobjeda i 3 poraza i zaostaje za našim klubom samo 3 boda na tabeli, pa bi u slučaju eventualne pobjede se bodovno izjednačili na tabeli.\nNakon eliminacije od Borca u Challenge Cupu, RK Vogošća je u Kupu eliminisao Slaviju, te u Premijer ligi savladao Derventu. U ovoj sezoni, Vogošća je poražena od Gračanice, Borca i Sloge Gornje Vakuf, dok na domaćem terenu još ne znaju za poraz. Prije par sedmica za trenera je postavljen jedan od najpoznatijih bh. trenera, Kasim Kamenica, čime su još jednom potvrđene ambicije ovog kluba za najviši plasman ove sezone.\nS druge strane, niz našeg kluba od 9 uzastopnih pobjeda u svim takmičenjima je prekinut u subotu, kada je RK Gračanica slavio te preuzeo prvo mjesto na tabeli Premijer lige. Iako su naši odigrali vrlo dobro prvo poluvrijeme, u nastavku je nedostajalo koncentracije u odbrani i ideja u napadu, pa je drugi poraz u sezoni bio neminovan. Bez obzira na taj poraz, u slučaju eventualne pobjede u Vogošći, naš tim bi se ponovo vratio na prvo mjesto, pa je sigurno da motiva u ovoj utakmici neće nedostajati. Kao što je poznato, naš tim će biti lišen usluga prvog strijelca ekipe, desnog krila Mirze Kapića, koji se oporavlja od povrede.\nU protekloj sezoni, Bosna je odigrala neriješeno sa Vogošćom u Visokom, dok je poražena u Vogošći, a u sklopu priprema za početak ove sezone, Bosna je poprilično ubjedljivo slavila na turniru odigranom u Visokom. Ipak, trenutna forma ili pozicija na tabeli u derbi utakmicama ne mora značiti previše, pa bi i u ovoj utakmici kvalitetna odbrana i raspoloženost golmana tokom cijele utakmice ponovo mogli biti prevaga.\nKao i obično kada su u pitanju utakmice ova dva tima, za samu utakmicu vlada veliko interesovanja navijača te se nadamo da će utakmica donijeti kvalitetan rukomet uz fer i sportsko navijanje, a na terenu neka pobijedi bolja ekipa.\nPrethodni članakReprezentacija BiH uspješna na Evropsko prvenstvo u karateu WFFSljedeći članakEjman Dišalari i dvije medalje na Europskom prvenstvu u tradicionalnom karateu


PORTAL KRUG - Za „Moravu“ još 155 miliona iz budžeta\nPrevious Article „Morava“ dobila međunarodnu oznaku (VIDEO)\nNext Article Niži porez u prvoj zoni, viši u trećoj i četvrtoj\nVlada Srbije proglasila je javnim interesom dve linije avio-prevoza sa „Morave“: od prve nedelje decembra do Beča, ukoliko tender za izbor avio-prevoznika bude uspešno završen, a od sredine marta 2020. i do Soluna; evo po kojim cenama\nU „Službenom glasniku“ objavljeno je da je Vlada Srbije donela rešenje kojim dodeljuje 155 miliona dinara za izvođenje „investitorskih radova" na aerodromu „Morava" kod Kraljeva.\nPrema ovom rešenju, sredstva će biti isplaćena iz budžeta Ministarstva odbrane. Iako se u odluci ne navodi koji su radovi u pitanju, u svojoj izjavi (nakon danas u Kraljevu održane javne rasprave o izmenama i dopunama Zakona o vazdušnom saobraćaju) Zoran Ilić, pomoćnik ministra za avio saobraćaj, rekao je da Vlada Srbije planira izgradnju potuno nove piste, jer je postojeća građena za vojne avione, koji su bili nešto lakši.\n- Zbog toga postojeća pista ne može da prihvata avione kakve mi želimo na ovom aerodromu. Na postojećoj pisti mogu da lete avioni tipa ATR, a što se tiče uspostavljanja redovnih letova, Vlada Srbije je prošlog meseca proglasila javnim interesom obavljanje avio-prevoza na dve linije sa aerodroma u Kraljevu – do Soluna i do Beča. Prve nedelje decembra, ukoliko tender za izbor avio – prevoznika bude uspešno završen, do Beča, a da u prvoj polovini marta 2020. startuju i letovi Kraljevo – Solun – precizirao je Ilić.\nOn je dodao da je više avio-kompanija zainteresovano za letove sa „Morave“, aerodroma koji je prema njegovim rečima, solidno opremljen. Vlada će pobednika na tenderu subvencionisati sa 5,7 miliona evra u naredne tri godine.\n- Naravno da očekujemo da će se tu javiti Wizz Air, možda Air Serbia. Odnosno, verujem da bi Air Serbia, trebalo da bude najzainteresovanija, s obzirom da Kraljevo nije daleko od Beograda i da im je možda lakše da se ovde baziraju. Međutim nemam informaciju da su preuzeli dokumentaciju. Motiv kompanije koja će dobiti posao je da ima što više putnika, a to će ostvariti samo ukoliko bude imala povoljne cene avio-karata – rekao je Ilić, dodajući kako očekuje da će cena povratne avio karate do Beča ili Soluna biti između 10.000 i 12.000 dinara.\nPredlog za uvođenje i proglašenje linija od javnog interesa donose privreda i građani nerazvijenih regiona gde je prosečni dohodak po glavi stanovnika niži od 75 procenata prosečne zarade u republici. U Nišu se to desilo tako što su regioni istočne Srbije dali predloge, od kojih je Vlada odabrala 12 linija, što se kasnije svelo na 11, a za aerodrom „Morava“ su određene pomenute dve – do Beča i Soluna.\n- To je potreba građana i privrede, a ne potreba avio-kompanija i samih aerodroma. Posao će dobiti avio-kompanija koja bude ponudila najbolje uslove, a cene karata će morati da budu konkurentne. O tome će odlučivati same avio-kompanije, ali Vlada kroz svoju odluku o proglašenju linija od javnog interesa, pokrivaće troškove avio-kompanijama za ono što nije zadovoljilo ni minimalno pokrivanje troškova leta na takvoj liniji, umanjeno za vrednost prodatih karata. Plaćaće se, dakle, samo ono što nije prodato po izuzetno povoljnim cenama – pojašnjava Ilić.\nSrbija je pripremila Nacionalni program za razvoj i mnogih malih aerodroma, kakvih, prema rečima Ilića, u Srbiji ima tridesetak.\n- Travnata pista u Jagodini, recimo, ima pistu od svega 600 metara, pa će njihov razvoj biti više za potrebe korisnika malih aviona, nego što će on imati namenu za neki ozbiljniji redovni saobraćaj. U Užicu je u toku faza prenosa imovine sa grada Užica na državu. Kao što je niški aerodrom vraćen državi, tako će i Užice vratiti svoj aerodrom republici, jer kako je neko primetio, aerodromi nisu jestive igračke, naročito ne u gradovima gde je standard građana jako nizak i gde postoje drugi prioriteti. Zbog toga država izlazi u susret i vraća aerodrome pod svoje okrilje i nastavlja da upravlja njihovim radom i razvojem – tvrdi Ilić.\nSaobraćaj na bilo kom od budućih aerodroma, dodaje on, biće stvar avio kompanija koje odlučuju o tome da li im se negde isplati da lete ili ne, sa jedne strane, a sa druge strane, proglašavanjem linija od javnog interesa, država pomaže građanima u nerazvijenim područjima da im se omogući da i oni koriste najpovoljniji i najefikasnije prevoz.\nKraljevo\tportal krug\taerodrom Morava\tKraljevo Bec\tKraljevo Solun\tcene avio karata\tizgradnja piste\tZoran Ilic avio saobracaj


Ima li pravog rešenja za problem evidentiranja republičke imovine\nSrbija bez imanja\nProblem nesređenih podataka o imovini Republike Srbije ili parametara na osnovu kojih bi se odredilo vlasništvo i vrednost imovine naveo me je da kroz ovaj skraćeni materijal objasnim problem nesređenih podataka dela imovine Republike Srbije i ujedno ponudim polazna rešenja za evidentiranje državne imovine prema svim prepoznatljivim pokazateljima.\nIstorijski posmatrano, imovina Republike Srbije prema poreklu je vlasništvo onoga ko ima dokaz o vlasništvu.\nPored neprirodnog porekla, postoji imovina koja je postala vlasništvo države putem investiranja, zadužbina, poklona, nasledstva i sl. U periodu od 1995. godine Vlada Republike Srbije donela je Zakon o sredstvima u svojini Republike Srbije. Tako je 1997. godine formirana Republička direkcija za imovinu Republike Srbije ("Službeni glasnik RS", br. 53/95, 3/96, 54/96, 32/97, 44/99).\nOd 1945. do 2000. godine nastale su značajne promene u organizovanju Republike Srbije. Raspadom Savezne Republike Jugoslavije, Republika Srbija organizovana je kao samostalna država, a uporedo s tim, imovina Republike Srbije morala je administrativno da se prenese na novog titulara. Republika Srbija poverila je svoju imovinu nizu različitih institucija na upravljanje i korišćenje. Imovinu Republike Srbije čine: nepokretnosti, pokretne stvari, novčana sredstva, premije i pokloni.\nNad imovinom Republike Srbije, shodno Zakonu o sredstvima u svojini Republike Srbije, sprovode se nadzor i evidencije.\nProblem nadzora i evidentiranja imovine na osnovu Zakona je nedovoljno obrađen jer se nigde ne navodi da je Direkcija za imovinu u obavezi da sastavi uputstvo, odnosno pravilnik o načinu evidentiranja imovine. Takvo uputstvo je potrebno da bi se sačinio kontrolni mehanizam nad stvarnim stanjem državne imovine na terenu.\nU sadašnjem evidentiranju nepokretnosti postoji niz propusta. Počev (za građevinske objekte) od površine objekata, godina starosti, vlasničkih listova, nesređenih "NEP" obrazaca i sl. Finansijske vrednosti građevinskih objekata u poslovnim knjigama korisnika državne imovine su nerealno iskazane pa je na taj način imovina obezvređena, iako su u mnoge građevinske objekte ulagana značajna sredstva iz budžeta.\nImovina koja je ostala u sastavu Republike Srbije je neažurna - nesređena i u krajnje amdinistrativno haotičnom stanju. Kao dokaz toj tvrdnji, Republika Srbija ne može zasigurno da kaže kolika joj je vrednost imovine i čime raspolaže. Taj problem će se otkloniti tako što je potrebno sačiniti jedinstvenu metodologiju za vrednovanje imovine na osnovu koje bi se formirala centralna baza podataka. Iako se deo imovine Republike Srbije vodi odvojeno - strateška imovina od ostale, treba razgraničiti ukupnu imovinu na stratešku i ostalu, a ostalu imovinu po njenom značaju.\nNesređeno stanje državne imovine daje utisak nesređenosti države.\nUstavom Republike Srbije jasno je određen značaj imovine i definisana je kao državna, privatna i društvena.\nAnalizirajući propisan obrazac (NEP), koji je kreiran 1997. godine i ranije, na osnovu koga će vas službenici Republičke direkcije za imovinu obavestiti o načinu i sadržaju evidentiranja, uveravam vas da su ti obrasci krajnje nekompletni i neodrživi kada se ima u vidu nemogućnost kontrole validnosti dostavljenih podataka.\nNačin sređivanja centralne baze podataka za državnu imovinu je da Vlada Republike Srbije definiše posebne instrumente na osnovu kojih bi se procenila državna imovina. Uspostavljanjem mehanizma za vrednovanje imovine Republike Srbije, lako je napraviti modalitete za praćenje vrednosti svake vrste imovine do njene konačne sudbine.\nNe može se vrednovati ono čega nema, odnosno ono za šta ne postoje uredne knjige. Kada su u pitanju podaci o zemljištu, koje treba da ima Direkcija za imovinu u svojoj evidenciji, to se ne može ni zamisliti bez uredne katastarske evidencije (nadamo se da će dobijena sredstva za sređivanje katastarskih podataka biti namenski iskorišćena).\nPosmatrajući gore navedene probleme, nameće se zaključak da se osnovni problem evidentiranja imovine svodi na ljudski faktor i logistiku za njeno sprovođenje.\nLjudski faktor kod korisnika ili ustanova kojima je data imovina na upravljanje mora biti toliko svestan odgovornosti da se imovina mora evidentirati po određenim standardima i sa jasnim uputstvima za njeno evidentiranje.\nPrecizno odrediti univerzalnu nomenklaturu za nepokretna i poketna sredstva koja se evidentiraju.\nZa osmišljanje ovakvih rešenja je potrebno sadejstvo profesionalnih kadrova koji moraju biti u vezi sa određenom kontrolnom strukturom - inspekcijama, koje bi povremeno usmeravale i pravile aplikacije za automatsko sprovođenje kontrole.\nDrugi značajan faktor je ulaganje u logistiku. Vlada Republike Srbije mora da shvati da bi samo deo para koje je nekontrolisano dala za investicije, ne više od 1,5 odsto tog novca, mogao da posluži za izradu logistike - centralne baze podataka, a pri tome bi napravila veliku uštedu jer bi se imao uvid u pravo stanje državne imovine.\nOva analiza nema za cilj da proziva ljude već samo da ukaže da se sređivanjem državne imovine definiše osnov sređivanja Republike Srbije.\nNa kraju, institucije zapadne ekonomije ne poznaju i ne priznaju kategoriju društvene imovine u preduzećima i uvek u pregovorima traže dokaze o vlasništvu (proces privatizacije treba da uspešno eliminiše taj problem). Nažalost, mi za najveći deo imovine u preduzećima i ustanovama nemamo sređenu dokumentaciju kojom bismo dokazali vlasništvo ili pravo korišćenja. Tipičan primer je državna imovina u preduzećima koja su ostala na Kosovu i Metohiji.\nKao zaključak konstatujem da se moraju hitno preduzeti mere za kapitalnom sređivanju podataka o državnoj imovini. Ukoliko se ti podaci ne srede, predprivatizacioni procesi i procesi privatizacije su neodrživi sa stanovišta vlasništva jer bi imali nesređene imovinske odnose koji su ionako opterećeni hipotekom prošlosti. Drugi razlog sređivanja podataka o imovini RS je taj što se programom dugoročnog razvoja Republike Srbije mora projektovati u budžetu na ime javnog duga uvećana vrednost za obeštećenje vlasnika kojima je imovina oduzeta u minulim vremenima.


..:: Eunet ::.. Instalacija i obuka\nInstalacija i obuka (Tehnička podrška) korisnika kao i pružanje usluga tehničke podrške YUnet-a, odnosno PS.IT-a na licu mesta – kod krajnjeg korisnika nisu uključene u cenu softverskog paketa, već se ugovaraju po zahtevu i na poziv korisnika saglasno komercijalnim uslovima koje je utvrdio naš partner PS.IT.\nPodrška korisnicima u radu sa PS.IT softverskim rešenjima je važan segment ponude Privrednog savetnika – Informacione tehnologije i kompanije YUnet kao njihovog partnera. Pored osnovne podrške koju korisnik može dobiti putem telefona ili e-maila, postoji razvijen sistem za pružanje podrške i u slučajevima kada se problem sa kojim se korisnik softvera suočio ne može rešiti jednostavnom komunikacijom.\nUsluge tehničke podrške pružaju lica koja su od strane YUnet-a i Privrednog savetnika – Informacione tehnologije sertifikovana za pružanje ove vrste usluga. Usluge se realizuju na osnovu zahteva i u dogovoru sa korisnikom i mogu se realizovati u radno vreme (od 09.00 do 17.00 časova) ili van radnog vremena, na lokaciji korisnika ili udaljenim pristupom računaru korisnika u skladu sa definisanim cenovnikom.\nAngažovanje lica iz tehničke podrške se evidentira na radnom nalogu koji potpisuju korisnik i odgovorno lice iz YUnet-a, odnosno PS.IT i koji predstavlja osnov za fakturisanje usluge. Usluga tehničke podrške obuhvata niz poslova za koje je lice sertifikovano za pružanje tehničke podrške obučeno: instalaciju i konfigurisanje softvera Privrednog savetnika – informacione tehnologije, instalaciju izmena i dopuna, osnovnu obuku korisnika za rad sa programom, pomoć korisniku u radu, izradu prilagođene štampe pojedinih dokumenata i drugo.\n1. Pružanje tehničke podrške korisniku na lokaciji korisnika u toku radnog vremena – prvi započeti sat * 25€\n2. Pružanje tehničke podrške korisniku na lokaciji korisnika u toku radnog vremena – svaki naredni započeti sat 20€\n3. Pružanje tehničke podrške korisniku na lokaciji korisnika van radnog vremena ili po hitnom postupku – svaki započeti sat 40€\n4. Pružanje tehničke podrške udaljenim pristupom računaru korisnika – po započetom satu 15€\n5. Pružanje tehničke podrške udaljenim pristupom računaru korisnika van radnog vremena ili po hitnom postupku – po započetom satu 30€


Lepo, povoljno i bezbedno letovanje - TU magazin\nVlora ili Valona, kako ga još nazivaju, je stari grad osnovan u šestom veku pre nove ere, izvorno poznat pod imenom Aulona. Vlora se nalazi na prelepom mestu, ušuškana između poluostrva Karaburun i ostrva Sazana, okružena plažama, brdima i gordim stenama.\nGrad ima istrorijsku važnost za Albaniju jer je bio domaćin Prve nacionalne skupštine koja je 28. decembra 1912. proglasila nezavisnost zemlje od osmanske vlasti. Od Tirane je udaljen 135 kilometara, od obale Italije oko 75 kilometara, i to je druga najveća luka u zemlji.\nValona je poznata kao turistički centar, posebno je atraktivna zbog činjenice da ga zapljuskuju dva mora, Jadransko i Jonsko. Albanci su dobri domaćini, i cene su vrlo pristupačne, možda i najpopularnije u regionu. Gradska gradska plaža je velika, peskovita, sa puno ležaljki, ali takođe postoje i mesta gde sami možete postaviti suncobran ili peškir za odmaranje. Samo more je dugo plitko i uvek čisto, tirkizno plavo.\nU gradu postoji puno restorana i kafića, pa je zabava zagarantovana i mlađoj populaciji. Sve što vam treba za jedan kvalitetan odmor možete naći u Valoni, jer to je grad koji je u turističkom smislu izuzetno napredovao u poslednjim decenijama, i sve je prilagođeno turistima i njihovim potrebama.\nPrethodni tekstPomfrit za Ginisa\nSledeći tekstU Tursku uskoro samo sa ličnom kartom


Hronika - datum: 2019-11-07 PREDMET PROTIV SARADNICE SVETOZARA MAROVIĆA OLIVERE ILINČIĆ ČAMI U FIOCI\nMarović i Ilinčić Savić probio rokove za potvrđivanje optužnice Prema sumnjama istražitelja, članovi te kriminalne organizacije varali su predstavnike banaka, ali i starosjedilačke porodice u Budvi od kojih je uziman novac\nPredsjednik Višeg suda u Podgorici Boris Savić još uvijek nije odlučio o sudbini optužnice koju je nakon više od četiri godine Specijalno državno tužilaštvo (SDT) podiglo protiv srpske državljanke Olivere Ilinčić zbog višemilionskih malverzacija u slučajevima u javnosti poznatim kao „Properti investment“ i „Krapina“.\nOna se tereti da je sa kriminalnom grupom na čelu sa Svetozarom Marovićem nezakonito stekla imovinu blizu Svetog Stefana, usled čega je oštećena Opština Budva. Njena imovina je blokirana.\n"Danu" je iz Višeg suda saopšteno da odluka još nije donešena.\nSDT je podiglo optužnicu potiv Ilinčićeve zbog sumnje da je sa kriminalnom grupom koju je predvodio Svetozar Marović prevarama i zloupotrebom službenog položaja nezakonito stekla vrijednu imovinu nadomak Svetog Stefana, koju su platili više od sedam miliona eura, ali i oštetili Opštinu Budva prihvatajući neispravne ponude na tenderu za izvođenje radova na području te opštine.\nOptužnicom koju zastupa specijalni tužilac Ljiljana Lakić obuhvaćeni su i Stevica Dragović, Katarina Pekić, Novka Baćević, Mile Klisić, Marko Vujović, Vesna Blagojević i firma Properti investment.\nTužilac Ljiljana Lakić, kako nezvanično saznajemo, na više od dvadesetak strana optužnice detaljno je opisala na koji način su optužena Ilinčić, za kojom je još 2016. godine raspisana Interepolova potjernica, i ostali optuženi počinili više krivičnih djela zloupotreba službenog položaja i prevara. Prema optužnici, ovi optuženi su se u periodu od 2007. do 2010. godine udružili u kriminalnu organizaciju koju je formirao sada osuđeni Svetozar Marović.\nPored njih, član kriminalne grupe bio je i Svetozarov brat Dragan Marović, kao i osuđeni Miodrag Samardžić, Dragoljub Milovanović, Branislav Savić i njegova firma Gugi komerc.\nTužilaštvo je došlo do dokaza da je optužena Ilinčić radi realizacije kriminalnog plana osnovala firmu Properti invstment, koja je zaduživanjem kod poslovnih banaka kupovala od budvanskih porodica nekretnine nadomak Svetog Stefana vrijedne skoro sedam i po miliona eura. U javnosti je poznato da je, nakon prodaje većina tog novca nestala s računa Prve banke, zbog čega su pojedine budvanske porodice pokrenule sporove pred sudovima.\nKupovinom zemljišnih kompleksa na najatraktivnijim pozicijama brojni mještani ostajali su bez ušteđevine, koja je na prevaru poslužila da se kao kolateral izmire kreditna dugovanja povezanih kompanija koje je neformalno predstavljala Ilinčićeva. Prema sumnjama istražitelja, članovi ove kriminalne organizacije varali su predstavnike banaka i starosjedilačkih porodica u Budvi od kojih je uziman novac.\nOptužena Katarina Pekić je kao izvršna direktorka preduzeća Properti investment, po navodima tužilaštva, u cilju realizacije kriminalnog plana zaključivala kupoprodajne ugovore, plaćala i vršila prenos novca.\nOdbijen zahtjev za izručenje\nSrbija je prije dvije godine odbila kao neosnovan zahtjev Crne Goreza hapšenje i izručenje Olivere Ilinčić, uz obrazloženje da nijesu ispunjene pretpostavke za to. Kako su obrazložili, krivično djelo prevara na organizovani način, za koje se ona tereti u Crnoj Gori, ne predstavlja krivično djelo po zakonu Srbije.


OPASNO ŠIRENJE RUSOFOBIJE – Televizija srpske dijaspore\nOPASNO ŠIRENJE RUSOFOBIJE\nNemačka Vlada upozorava na širenje antiruskog raspoloženja zbog rata u Ukrajini\nOd TSD Redakcija\t Poslednja izmena 06.03.2022\nNemačka Vlada upozorava na širenje antiruskog raspoloženja zbog rata u Ukrajini:. nadležne ministarke upozoravaju na neprijateljstva protiv ljudi ruskih korena i na bojkot ruske kulture.\nOtkako je Rusija izvršila invaziju na Ukrajinu, širom Nemačke se događaju krivična dela nad ljudima koji govore ruski. To pokazuje istraživanja političkog magazina ARD Report Mainz.\nBilo je izolovanih napada na ljude koji navodno govore ruski. Zabeleženo je i nekoliko slučajeva oštećenja imovine ruskih radnji, Bilo je fizičkih obračuna u nekoliko škola, a društvenim mrežama kruži i fotografija navodno aktuelnog pretećeg pisma sa rečima „Ruska bagro, gubi se konačno iz Nemačke”.\nKako navode nadležni, bilo je i nekoliko slučajeva svađa i uvreda, koje su pogodile i građane Ukrajine. Policija govori o „emotivno uzavreloj situaciji”.\nVlasti računaju s novim krivičnim delima vandalizma, verbalnih provokacija i fizičkih obračuna i spremne su da reaguju. Saksonska policija govori o povećanom riziku za zvanične ruske i ukrajinske institucije. Na primer, tokom demonstracija moraju se očekivati verbalni i fizički sukobi između pristalica obe strane.\nJavno se oglasila i ruska ambasada. Na svom sajtu ona govori o „snažnom porastu incidenata protiv građana koji govore ruski”, i poziva one koji su pogođeni napadima, govorom mržnje ili pretnjama da se jave.\nNensi Fezer: ovo je Putinov rat\nMinistarka unutrašnjih poslova Nemačke, Nensi Fezer upozorila je na neprijateljstva protiv ljudi ruskih korena. „Užasan napadački rat protiv Ukrajine je Putinov rat. To nije rat ljudi ruskih korena koji žive u Nemačkoj”, rekla je političarka SPD za novinsku agenciju dpa.\n„Odlučno se protivimo napadima ili diskriminiciji ljudi zbog njihovog ruskog porekla ili jezika. Ovaj sukob ne sme da se odvija na leđima Ukrajinaca ili Rusa u Nemačkoj”, rekla je Fezer. Protesti protiv rata su do sada bili veoma mirni i na njima su ljudi iz svih delova stanovništva, i „trebalo bi da tako i ostane. Organi bezbednosti i policija su senzibilisani i budni. „Podjednako će štititi svaku osobu i svaki objekat u Nemačkoj.”\nGeneralni sekretar opozocione CDU Mario Čaja je takođe kritikovao „jaku i rastuću rusofobiju u Nemačkoj”. Protivnici nisu ruski narod ili ljudi koji govore ruski u Nemačkoj: „Naš protivnik je Putinov i njegov napad na slobodnu, demokratsku zemlju”, rekao je Čaja.\nRot: bojkot kulture je pogrešna reakcija na rat\nDržavna ministarka kulture Klaudija Rot posebno je upozorila na preterane reakcije prema ruskoj kulturi posle napada na Ukrajinu.\n„Upozoravam na tendenciju ka bojkotu ruske umetnosti i kulture ili generalizove sumnje prema ruskim umetnicima i uopšte prema sugrađanima koji dolaze iz Rusije”, rekla je političarka Zelenih. Umetnost i kultura su univerzalne.\n„Ruska kultura, koja je raznovrsna koliko i bogata, deo je evropske kulturne baštine i savremene evropske kulture. Nećemo dozvoliti Putinu da je instrumentalizuje. Takođe nećemo dozvoliti ljudima u Nemačkoj da pokušaju da je instrumentalizuju” rekla je Rot.\nIstovremeno, onat se osvrnula na „mnoge hrabre umetnike” koji se angažuju protiv Putina: „Njih podržavamo”, rekla je Klaudija Rot.\nRAĐANJE SVETSKOG PORETKA\nKAKO ĆE RUSIJA ODGOVORITI NA SANKCIJE ZAPADA?


Svečanom ceremonijom otvoren 7. kongres medicinskih sestara i tehničara Bosne i Hercegovine sa međunarodnim učešćem – UKC\nSvečanom ceremonijom otvoren 7. kongres medicinskih sestara i tehničara Bosne i Hercegovine sa međunarodnim učešćem\nU Kristalnoj dvorani hotela Tuzla u Tuzli, sinoć, 11. aprila 2019. godine održana je svečana ceremonija otvaranja Sedmog kongresa medicinskih sestara i tehničara Bosne i Hercegovine sa međunarodnim učešćem.\nOrganizator kongresa za cilj je imao predstaviti savremena dostignuća u ključnim oblastima zdravstvene njege i zdravstva uopšte. Pored prestižnog značaja u unapređenju sestrinstva u BiH kongres će doprinijeti i uspostavljanju, ali i nastavku saradnje na međunarodnom nivou.\nPredsjednika organizacionog odbora kongresa, Mirza Jahić, pomoćnik direktora za sestrinstvo UKC Tuzla i predsjednik Komore medicinskih sestara i tehničara TK, ovom prilikom je rekao da će Sedmi kongres medicinskih sestara i tehničara imati multidisciplinaran pristup i među predavačima će biti zdravstveni profesionalci raznih profila koji će svojim edukatvnim predavanjima doprinijeti unaprjeđenju teoretskih i praktičnih vještina u oblasti sestrinstva. On je također istakao da će u dva dana trajanja kongresa biti održano 15 sesija na kojima će se govoriti o savremenim pristupima u sestrinstvu, obrazovanju medicinskih sestara i edukacija, menadžmentu u zdravstvu, informacijskim tehnologijima u zdravstvu, ali i organizaciji i poboljšanju kvaliteta u zdravstvu.\nSedmi kongres medicinskih sestara i tehničara Bosne i Hercegovine sa međunarodnim učešćem bit će održan u organizaciji Univerzitetskog kliničkog centra Tuzla i Komore zdravstvenih tehničara Tuzlanskog kantona, a pod pokroviteljstvom Vlade Tuzlanskog kantona i Ministarstva zdravstva Tuzlanskog kantona.\nČast da kongres proglasi otvorenim pripala je premijeru Tuzlanskog kantona, Jakubu Suljkanoviću koji je istakao da su medicinski tehničari nezaobilazan segment u funkcioniranju cijelog zdravstvenog sistema. Premijer je ovom prilikom istakao i da je Vlada TK za ovu godinu kroz finansijske dokumente predvidjela sredstva za dodatno unaprjeđenje zdravstvenog sistema, što za cilj ima olakšati i unaprijediti uslove rada svih uposlenika u zdravstvu.


"Samo pravi lideri vode do rešenja problema KiM": Savetnik Maršalovog fonda u Vašingtonu o dijalogu - Telegraf.rs\n22/08/19 | 15:32 ≫ 15:45\nBez obzira koliko SAD i EU pokušavaju da "poguraju" proces normalizacije odnosa Beograda i Prištine postoje faktori koji moraju biti ispunjeni što podrazumeva i "ljude koje će biti spremni da pregovaraju" - ocenjuje Džonatan Kac\nRešavanje ”kosovskog pitanja” jeste prioritet SAD na Zapadnom Balkanu, ali ni Vašington ni Brisel ne mogu da nameću rešenja ni Beogradu ni Prištini, već za ostvarenje tog cilja moraju da postoje "pravi" uslovi i "prava rukovodstva", ocenjuje za Tanjug Džonatan Kac iz Nemačkog Maršalovog fonda u Vašingtonu.\n- Bez obzira koliko SAD i EU pokušavaju da "poguraju" proces normalizacije odnosa Beograda i Prištine postoje faktori koji moraju biti ispunjeni što podrazumeva i "ljude koje će biti spremni da pregovaraju" - ocenjuje on.\nKac ističe da SAD žele da vide ponovno pokretenje procesa i da su postavile neke smernice u tom cilju, ali da ni Vašington ni EU ne mogu da nateraju ni Prištinu ni Beograd da pristane na sporazum za koji narod ili lideri ne misle da je u njihovoj koristi.\nOn dodaje da da su "dve strane su te koje moraju da žele da preuzmu rizik zarad mira".\nNa pitanje Tanjuga da li izjava Stejt Departmenta nakon satanka Pompea i Vučića o "međusobnom priznaju" kao delu sveobuhvatnog rešanja u dijalogu Beograda i Prištine govori o nepromenjenoj poziciji Vašingtona i prejudiciranju ishoda razgovora, Džonatan Kac kaže da ne vidi nikakv "zaokret" u poziciji SAD ni prema Prištini ni prema Beogradu.\n- SAD apsolutno želi jake nose sa Srbijom i fokusira se na izgradnju takvih odnosa. Ne vidim nikakav zaokret u poziciji SAD koje žele da vide da Srbija načini neke korake u ovom procesu, kao i da Priština načini neke korake. U ovom trenutku za pokretanje procesa dijaloga u napred neophodno je da vidimo mere koje će pokrenuti uspostavljanje poverenja između ove strane - navodi Kac.\nOn kaže da očekuje vrlo malo aktivnosti u rešavanju ovog pitanja pre završetka izbora na Kosovu. Bilo kakva vrsta izjava kandidata na izborima koju javnost Kosova ne podržava imaće negativan politički efekat. Kada se završe izbori, koje će Vašington, Brisel, Beograd kao i ostali angažovani u ovom procesu pažljivo pratiti i ako bude izvesnosti ko će voditi Kosovo, nadam se da ćemo imati jasniju situaciju i mogućnost za nastavak procesa”, ocenjuje Kac.\nDžonatan Kac iz Nemačkog Maršalovog fonda u Vašingtonu-Foto: gmfus.org\nOn ističe da je prvenstveni cilj angažamana Vašingtona u rešavanju kosovskog pitanja obezbeđivanje mira i stabilnosti” u regionu u kom ”SAD ima interese”.\n- SAD ne može da ponudi regionu ono što EU može, ali najbolje što SAD može da uradi jeste da zajedno sa EU pokuša da reši ovo pitanje i dovede i Beograd i Prištinu bliže zapadu - navodi Katz.\nKada je u pitanju moguće preuzimanje inicijative od strane Amerike u procesu koji je zvanično pod pokroviteljstvom EU, a u situaciji kada je Brisel čini se zaglavljen i bezidejan usled dugotrajne blokade dijaloga, Kac ocenjuje da se svi, uključujući i Brisel i Vašington, ali i Beograd i Prištinu, nalaze u procesu koji je zaglavljne što iz političkih što iz istorijskih razloga.\n- Ne mislim da je pitanje uspeha ovog procesa samo na EU niti je samo u rukama Vašingtona da reši ovo ovo pitanje. Najviše se svodi na dve strane i njihovo vođstvo koliko su spremni da naprave teške političke kompromise koji bi omogućili obema stranama da krenu napred ne samo u smislu priznanja Kosova, već i na putu ka EU integracijama. To je konačni cilj, a to važi i za Prištinu i za Beograd - kaže Džonatan Kac.


Lukač: MUP-u će narednih dana biti isporučena dva "Despota" - Televizija K3\nMinistar unutrašnjih poslova Republike Srpske Dragan Lukač izjavio je da je predstavljanje oklopnog vozila “despot” na Sajmu naoružanja i vojne opreme “Partner” u Beogradu veliki uspjeh ne samo za “Tehnički remont Bratunac” (TRB), već i za Republiku Srpsku, te da će u narednih 10-15 dana ovom ministarstvu biti isporučena dva ovakva vozila.\nLukač je podsjetio da je “despot” prvi put predstavljen 9. januara na paradi povodom Dana Republike Srpske, a da će već na narednoj paradi učestvovati i veći broj tih vozila.\n“Ovo vozilo je od tog dana pretprjelo određene modifikacije radi poboljšanja. Ovdje je danas predstavljeno u pravom svjetlu”, naveo je Lukač.\nPrema njegovim riječima, nakon isporuke ova prva dva vozila, biće napravljen ugovor MUP-a i TRB o isporuci još vozila koja će koristiti pripadnici MUP-a, odnosno Specijalna antiteroristička jedinica.\nGeneralni direktor preduzeća TRB Slavenko Ristić je rekao, nakon predstavljanja “despota” na Sajmu, da su stručnjaci ocijenili da ovo vozilo ulazi u sam vrh multifunkcionalnih borbenih viozila.\nOn je dodao da ovo vozilo prati sve svjetske trendove, a posebno iskustva u ratovima u Avganistanu i Libiji.\nRistić kaže da je predsjednik Srbije Aleksandar Vučić prilikom posjete štandu na kojem je izložen “despot” pohvalio ovo vozilo, te da je rekao da će u regionu, onaj ko osvoji tehnologiju nezavisnog vješanja ojačati svoju namjensku industriju i imati dovoljno posla za narednih stotinu godina.\n“Imaćemo u vidu tehnologiju nezavisnog vješanja. Mislim da možemo da osvojimo tu tehnologiju”, poručio je Ristić.\nOklopno vozilo “despot”, proizvedeno u preduzeću TRB, danas je na Međunarodnom sajmu naoružanja i vojne opreme “Partner” u Beogradu svečano promovisano u prisustvu srpskog člana Predsjedništva BiH Milorada Dodika i predsjednika Srbije Aleksandra Vučića.\nU Beogradu je danas počeo Sajam naoružanja i vojne opreme “Partner” na kojem će nastupiti 128 izlagača, među kojima i iz Republike Srpske i BiH.\nMeđu izlagačima iz Srpske, osim TRB su i banjalučki “Kosmos” i bijeljinski “Orao”.


NOVI ZAKON O BORCIMA / Odbor za ekonomsku i finansijsku politiku podržao rebalans budžeta FBiH\nUoči sutrašnje vanredne sjednice Predstavničkog doma Parlamenta Federacije BiH danas je zasjedao Odbor za ekonomsku i finansijsku politiku ovog doma radi razmatranja rebalansa ovogodišnjeg budžeta, koji je potrebno donijeti zbog primjene novog zakona o demobilisanim borcima.\n– Kako je prikazano u rebalansu za implementaciju zakona osigurano je 25 miliona KM i to od pravosnažnih sudskih presuda i unutrašnjom preraspodjelom sredstava u okviru Federalnog ministarstva za pitanja boraca i invalida odbrambeno-oslobodilačkog rata – izjavio je medijima predsjednik Odbora Husein Rošić (SDA).\nČlan Odbora Dževad Adžem (DF-GS) potvrdio je da je Odbor podržao ovogodišnji rebalans i prijedlog o njegovom izvršenju većinom glasova uz dva suzdržana glasa – članova koji dolaze iz Socijaldemokratske partije BiH.\n– Kako bi demobilisani borci mogli koristiti benefite odnosno finansijsku pomoć koju predviđa novi zakon moramo obezbijediti prohodnost u budžetu – naglasio je Adžem.\nOsim novog zakona o demobilisanim borcima, još jedan razlog za donošenje rebalansa budžeta je i potreba planiranja namjene sredstava “klirinškog duga”, odnosno kapitalnog transfera za izgradnju putne infrastrukture u iznosu od 107 miliona KM a koja su ostala neutrošena u fiskalnoj 2018. godini.


Dug put do cilja - Evropske integracije (14) - Nedeljnik Vreme\nBroj 1348 03.11.2016\nEvropske integracije (14)\nIako je Srbija na evropskom putu već osam godina, od potpisivanja Sporazuma o stabilizaciji i pridruživanju 2008. godine, moglo bi se reći da su prvi pravi koraci napravljeni sedam godina kasnije, krajem 2015, otvaranjem prva dva poglavlja. Novo opšte pravilo za buduće države članice je da na putu pristupanja Evropskoj uniji prvo otvaraju poglavlja za čije je zatvaranje potrebno najviše vremena, odnosno koja se i poslednja zatvaraju. Za većinu država kandidata to su poglavlja 23 – Pravosuđe i osnovna prava, i poglavlje 24 – Pravda, sloboda i bezbednost.\nU slučaju Srbije, zbog specifične geopolitičke situacije, takvo je i poglavlje 35 – ostala pitanja. Ono je poslednje po rednom broju, ali bar u slučaju Srbije među najvažnijima, i otvoreno je u decembru prošle godine. Uporedo sa njim, otvoreno je i poglavlje 32 – finansijska kontrola. Usledila je sedmomesečna pauza, da bi konačno u julu ove godine, nakon nekoliko stavljanja veta Hrvatske, bila otvorena i poglavlja 23 i 24. Tako je Srbija otvorila svoja najteža poglavlja. S obzirom na aktuelnu krizu i blokiranje dijaloga Beograda i Prištine, upitno je hoće li ih i koliko biti otvoreno do kraja ove godine. Prema najavama šefice pregovaračkog tima Tanje Miščević, Savet EU razmatra poglavlja 5, 25 i 26 u pregovorima o članstvu sa Srbijom. Ova tri poglavlja u poslednje vreme pominju se kao sledeća koja će biti otvorena, mada, evidentno je, sa mnogo manje euforije i uverenosti da bi to zaista i moglo da se dogodi u kratkom roku.\nNOVI PRISTUP: Politike iz domena unutrašnjih poslova od kojih u velikoj meri zavisi sigurnost građana i njihov pristup pravdi, sadržane su u poglavlju 24. Čini ga skup propisa koji predstavljaju najbolje evropske prakse i standarde u oblastima poput zaštite spoljnih granica, policijske saradnje među zemljama članicama, regulisanju migracija, pravosudnoj saradnji, borbi protiv terorizma… Uz prethodno pomenuto poglavlje 23, poglavlje 24 čini okosnicu tzv. novog pristupa EU politici proširenja. Taj "novi pristup" nastao je kao odgovor na nezadovoljavajući stepen napretka u ovim ključnim oblastima prilikom prethodnih talasa proširenja. On se primenjuje od pristupnih pregovora Hrvatske i uvodi ključne novine u proces pregovora o članstvu zemalja Zapadnog Balkana. Prva novina je to što je definisano da se ova dva poglavlja rano otvaraju i kasno zatvaraju. Druga bitna novina je što tokom pregovora u ovim oblastima Evropska komisija igra ključnu savetodavnu ulogu kroz konsultacije o sadržini reformi koje država kandidat treba da sprovede. Takođe, uvedena su i prelazna merila (interim benchmarks) i završna merila (closing benchmarks), kako bi se osiguralo da reforme proizvode rezultate. Poslednja novina koja je uvedena ovim "novim pristupom" jeste upravo mogućnost da se pregovori u ostalim poglavljima suspenduju ako se napredak u ova dva poglavlja oceni kao nezadovoljavajući.\nKako Srbija ispunjava obaveze preuzete otvaranjem pregovaračkih poglavlja, biće poznato nakon dobijanja Godišnjeg izveštaja Evropske komisije o napretku Srbije u evropskim integracijama, koje se očekuje 9. novembra. Dok čekamo ovaj izveštaj, vreme je da vidimo šta nam predviđaju poglavlja 23 i 24, kakve nas promene očekuju i koliko je teško do njih stići.\nKao što je već rečeno, sve do pregovora Hrvatske sa Evropskom unijom ova dva poglavlja činila su zajedno poglavlje koje je nosilo naziv Pravosuđe i unutrašnji poslovi. Sada je podeljeno u dva odvojena poglavlja, a usklađivanje i primena propisa u ovim poglavljima prate se tokom čitavog procesa pregovora i ukoliko država nije ostvarila zadovoljavajući napredak, moguće je zastati sa pregovorima u drugim poglavljima.\nPRAVOSUĐE NA ISPITU: Ukoliko znamo da poglavlje 23 obuhvata reformu pravosuđa, antikorupcijsku politiku, osnovna prava i pravo državljana EU, jasno je da će za Srbiju ovo biti dug proces. Cilj politika sadržanih u ovom poglavlju jesu očuvanje i unapređenje EU kao prostora slobode, bezbednosti i pravde. Osnovu ovih politika čini nezavisno sudstvo, sa izgradnjom neophodnih kapaciteta za održavanje i zaštitu vladavine prava. Nezavisnost sudstva podrazumeva integritet sudova i sudija, nepristrasnost i visoke standarde presuda. Sprečavanje uticaja na sudstvo ostvaruje se kroz finansijsku nezavisnost sudija, izgradnju kapaciteta i trening. Jedna od odredaba koja se tiče usklađivanja domaćeg zakonodavstva sa evropskim tiče se promene Ustava. Promena Ustava Srbiju čeka i zbog usklađivanja sa evropskim standardima kroz pregovaračka poglavlja, najpre radi formiranja nezavisnog pravosuđa. Aktuelni ustav, koji ovih dana navršava deset godina, često je bio predmet polemika. Premda je u javnosti stvoren utisak da se promena Ustava traži zbog pominjanja Kosova u preambuli, glavni zahtev EU prevashodno je u vezin sa izmenama postupka izbora tužilaca i sudija, u čemu prema sadašnjem sistemu politika ima preveliki uticaj.\nPoštovanje osnovnih prava i prava građana Evropske unije zagarantovani su sudskom praksom, pravnim tekovinama EU i Poveljom o fundamentalnim pravima EU. Cilj ove povelje je da pretoči osnovna ljudska, politička i ekonomska i socijalna prava građana Evropske unije u pravo EU. Prema sudskoj praksi Evropskog suda pravde, osnovna prava su deo tzv. opštih pravnih načela, formulisanih na osnovu ustavnih i administrativnih tradicija svih država članica. Ova pravna načela imaju obavezujući karakter u pravnom sistemu Evropske unije.\nNeodvojivo od nezavisnosti sudstva je i pitanje osnovnih prava, kao i pravo na pravično suđenje, borba protiv korupcije… Kada bismo nabrajali sva prava sadržana u ovom poglavlju, morali bismo da mu posvetimo nekoliko nastavaka ovog feljtona. Ovde ćemo podsetiti da je Akcioni plan za poglavlje 23 menjan tri puta dok konačno nije usvojen u aprilu ove godine. Njime su predviđene aktivnosti u usklađivanju zakonodavstva Srbije sa pravnim tekovinama EU. Srbija u Poglavlju 23 ima 50 prelaznih merila, ali će ih ispuniti aktivnostima koje je predvidela Akcionim planom za to poglavlje.\nPrvi izveštaj o sprovođenju aktivnosti iz ovog Akcionog plana objavljen je u julu 2016. Prema Izveštaju, zaključno sa drugim tromesečjem 2016, Srbija je sprovela 77 odsto predviđenih aktivnosti u potpunosti, po osam odsto skoro u potpunosti i delimično, tri odsto aktivnosti nije sprovela, a za četiri odsto aktivnosti nadležne institucije nisu podnele izveštaje. U okviru samog poglavlja, procenat potpunog sprovođenja najviši je u oblasti osnovnih prava (82 odsto), a najniži u oblasti borbe protiv korupcije (60 odsto). Iako na prvi pogled izgleda da je ostvaren veliki napredak, pitanje je koliki je kvalitet tih promena, odnosno stvarni napredak Srbije. Taj napredak biće poznat za nekoliko dana, kada Evropska komisija dostavi svoj izveštaj o napretku.\nU međuvremenu, nevladine organizacije okupljene u koaliciju "prEUgovor", predstavile su dan pre nastanka ovog teksta svoj izveštaj o napretku u poglavljima 23 i 24. Izveštaj obuhvata period od maja do oktobra 2016. godine, a u pojedinim oblastima period od početka godine. Kako se navodi, brojne preporuke iz ovog izveštaja slične su preporukama koje se nalaze u prethodnom izveštaju "prEUgovora", budući da je u pojedinim oblastima, uprkos pozitivnoj samoproceni države, urađeno veoma malo. Uzrok tome su, ocenjuju iz ove koalicije, između ostalog, i prevremeni izbori, koji su usporili procese reformi ili ih čak odložili za neko vreme u budućnosti.\nPOGLAVLJE 24: Pravda, sloboda i bezbednost naziv je poglavlja koje obuhvata deset potpolitika. Ovo poglavlje obuhvata pitanje migracija, azila, kontrolu spoljnih granica i Šengen, viznu politiku, pravosudnu saradnju, policijsku saradnju i borbu protiv organizovanog kriminala, saradnju u borbi protiv terorizma, saradnju u oblasti droga, carinsku saradnju i falsifikovanje evra. Pravne tekovine u ovoj oblasti se veoma brzo razvijaju i – sa dodatnim nadležnostima koje EU ima u ovim oblastima nakon svake izmene osnivačkih ugovora – sve je veći broj propisa koji definišu zajedničke standarde. Jedno od najvećih dostignuća zajedničkih politika EU je ukidanje unutrašnjih granica između država članica. To je dovelo do potrebe za većom unutrašnjom bezbednošću svih građana, koja je neraskidivo povezana sa saradnjom sa drugim državama. U svakom slučaju, i u procesu pristupanja i kada Srbija postane članica, uvođenjem standarda i usklađivanjem sa pravnim tekovinama u ovoj oblasti bezbednost građana Srbije trebalo bi da bude veća, a pravna država i vladavina prava trebalo bi da budu zaštićene. Takođe, Srbija bi pristupanjem EU trebalo da postane deo velikog sistema koji bezbednosne izazove rešava razmenom informacija i bliskom saradnjom.\nZa Srbiju su najvažnije reforme u Ministarstvu unutrašnjih poslova koje ovo poglavlje predviđa. EU zamera srpskoj policiji što ima prekobrojnu administraciju, što ne radi u skladu s potrebama društva kojem služi, ali i što je politizovana. Neretko se političari mešaju u rad policije ili je zloupotrebljavaju u dnevnopolitičke, ali i partijske svrhe. Setimo se afere "Državni udar" i konferencije za novinare ministra policije sa pripadnicima MUP-a "u punoj ratnoj opremi", slučaja rušenja u Savamali. U izveštaju koji će stići 9. novembra videćemo i koliko su nas ti događaji koštali.\nEvropske integracije Srbije (13)\nPolitička klima – Urbani biciklizam\n»Pa, šta je ovo… Ludnica, ljudi moji«\nMini intervju – Profesor Oliver Stojković, šef DNK laboratorije Instituta za sudsku medicinu u Beogradu\nOd policijske zvezde u usponu do navodnog špijuna CIA\nIntervju – Dragan Šutanovac\nRijaliti šou scenarista iz Vlade\nPolitizacija na mreži\nBorba za jednakost je večna


Zavod - Blic Online\nZavod za zbrinjavanje mentalno invalidne dece i omladine Pazarić poslednjih je meseci u fokusu javnosti.\n"Zatekao sam dete SVEZANO PREKO STOMAKA ZA KREVET": Roditelj štićenika svedoči o užasu u Zavodu Pazarić\nNurfet Kišmetović, jedan od roditelja čije je dete štićenik Zavoda u Pazariću rekao je da nema dobro iskustvo jer nije osetio nikakav napredak kod svog deteta.\nViše stotina građana okupilo se ispred zgrade Vlade Federacije BiH tražeći da hitno reaguje zbog slučaja vezanja dece za nameštaj i radijatore u Zavodu Pazarić.\nDečje odeljenje Zavoda za fizikalnu medicinu i rehabilitaciju “Dr Miroslav Zotović” danas je ispratio poslednjeg malog maturanta Draganu Vidić koja je u Zavodu boravila tokom pohađanja osnovne škole, saopšteno je iz ovog zavoda.\nU periodu kada su prolećne alergije u punom jeku, i Beograđanima zadaju velike tegobe, mnoge je kao hladan tuš dočekala informacija da u Zavodu za plućne bolesti na Zvezdari trenutno nema alergo iglica, odnosno alergo testova, te im je preporučeno da se jave tek sredinom meseca.\nU Bosni i Hercegovini su krajem februara na evidencijama zavoda i službi zapošljavanja bile 430.053 osobe, što je, u odnosu na prethodni mesec broj manje za 3.385 ili 0,78 odsto.\nU moru mnogoborojnih ustanova i institucija različitog tipa Banjaluka bi mogla postati i sedište zavoda za hitnu medicinsku pomoć.\nOTKRIVAMO Krv na mestu zločina krije detalje UŽASA, a evo kako se uz pomoć njih OTKRIVAJU UBICE\nKrvne mrlje mogu da govore mnogo toga, one su glavno dokazno sredstvo u dinamici zločina jer otkrivaju šta se i kako dešavalo.\nDIREKTORSKE LAŽI Spiskao 42.000 KM na nikad održanu njujoršku konferenciju\nSmenjeni direktor Zavoda zdravstvenog osiguranja Kantona Sarajevo, Kenan Crnkić, je bez znanja Upravnog odbora potrošio više od 40.000 kovertibilnih maraka na konferenciju koja nikada nije održana u Americi, zbog čega je protiv njega podnesena krivična prijava.\nRepublički seizmološki zavod: Zemljotres u Italiji se NIJE osetio u Srbiji\nItaliju je jutros pogodio još jedan razoran zemljotres, a u Republičkom seizmološkom zavodu kažu da se podrhtavanje tla nije moglo osetiti u Beogradu.\nVEĆI KAPACITET ZA 50 ODSTO Počinje obnova smeštaja za decu migranata\nOdgovor Zavoda za javno zdravlje vlastima Valjeva: Prava cena dezinfekcije je 18 miliona, a na 500.000 dinara\nPravi iznos dezinfekcije Valjeva posle prošlogodišnjih poplava je 18,6 miliona dinara, ali zbog empatije prema gradu, vlastima je isporučena faktura na 500.000 dinara.\nVALJEVSKA GRAČANICA Prekršajne prijave zbog iznošenja ikona iz manastira\nZavod za zaštitu spomenika kulture u Valjevu podneo je nekoliko prekršajnih prijava protiv Miodraga Markovića, direktora JP “Kolubara”, koje gradi branu i akumulaciju “Rovni”, zbog iznošenja ikona i ikonostasa iz manastira Valjevska Gračanica koji je pod zaštitom tog Zavoda.\nVoda u Rekovcu ispravna za piće\nZavod za javno zdravlje iz Ćuprije potvrdio je danas, posle tri uzastopne analize uzoraka, da je voda u rekovačkom vodovodu ispravna za piće i pripremu hrane.\nVranje: Milena Mišić preuzela dužnost u Zavodu za javno zdravlje\nU Zavodu za javno zdravlje u Vranju obavljena je primopredaja dužnosti između bivše direktorke dr Eržike Antić i epidemiološkinje dr Milene Mišić koju je imenovalo Ministarstvo zdravlja.\nNEZADOVOLJSTVO Zbog gladovanja krive direktorku Zavoda za javno zdravlje\nZaposleni u vranjskom Zavodu za javno zdravlje, koje predvode dva reprezentativna sindikata, uputili su Ministarstvu zdravlja zahtev za razrešenje direktorke dr Eržike Antić.\nNovi Pazar dobija Zavod za javno zdravlje\nPosle više od pola veka čekanja, Novi Pazar će konačno dobiti Zavod za javno zdravlje koji će, osim ovog grada, pokrivati i susedne opštine Sjenicu, Tutin i Rašku, dogovoreno je nakon posete ministra zdravlja Zorana Lončara Novom Pazaru.\nVodovod: Voda u Valjevu ispravna za piće. Zavod: Voda neispravna!\nIako u valjevskom “Vodovodu” tvrde da je voda ispravna, Zavod za javno zdravlje još nije dao potvrdu o potpunoj ispravnosti vode za piće posle završene rekonstrukcije glavne vodovodne mreže.\nLSV traži osnivanje pokrajinskog zavoda za statistiku\nLiga socijaldemokrata Vojvodine (LSV) saopštila je danas da je tražila i da traži ponovno osnivanje pokrajinskog zavoda za statistiku, koji bi bio dopuna takvoj republičkoj instituciji.\nZavod: U Šapcu nema groznice zapadnog Nila\nStručnjaci šabačkog Zavoda za javno zdravlje potvrdili su danas agenciji Beta da u regionu nije zabeležen nijedan slučaj groznice “zapadnog Nila”, iako je jedan od dva štaba za vanredne situacije u Šapcu obavestio građane o opasnosti od te bolesti.\nSuspendovan portparol zavoda u BiH zbog ustaškog pozdrava\nPortparol Zavoda za zdravstveno osiguranje Hercegovačko-neretvanske županije Dalibor Ravić suspendovan je sa tog mesta pošto je putem društvene mreže Fejsbuk podržao koleginicu - portparolku Ministarstva turizma Federacije Bosne i Hercegovine u iznošenju ustaškog pozdrava, istim rečima "Za dom spremni".


Đukanović: Rezultati Vlade će se vrjednovati djelima, spreman sam na saradnju – Portal Podgorica\nĐukanović: Rezultati Vlade…\nĐukanović: Rezultati Vlade će se vrjednovati djelima, spreman sam na saradnju\nNjemački ambasador je pozdravljajući Đukanovića i kolege kazao da je susret sa Predsjednikom posebno inspirativan u svjetlu brojnih događaja od poslednjeg sastanka u ovom formatu u junu. On je podsjetio na značajnu podršku EU Crnoj Gori i regionu u suočavanju sa posljedicama COVID pandemije, koja predstavlja znak solidarnosti i bliskih veza. Nove političke okolnosti u Crnoj Gori i kohabitaciono vršenje vlasti, ocijenio je kao priliku da se pošalje poruka novog stila u politici da se uprkos razlikama može naći zajednički imenitelj u najboljem interesu građana.\nĐukanović je uz zahvalnost ambasadoru Veberu iskazao zadovoljstvo susretom i pozdravio ovaj format ragovora koji se pokazao kao dragocjena prilika za otvorenu razmjenu mišljenja o temama značajnim za Crnu Goru i EU.\n„Simbolično je i to što se održava na Međunarodni dan ljudskih prava, koji slavi suštinu evropskih vrijednosti-ljudska prava i slobode i vladavinu prava, čijem unapređenju, zaštiti i ispunjavanju Crna Gora ostaje suštinski posvećena“, poručio je Đukanović.\nOn je uz ocjenu da je danas situacija sa pandemijoim COVID 19 ozbiljnija nego prije par mjeseci i u Crnoj Gori, ali i regionu i Evropi, ponovio zahvalnost EU za podršku u saniranju posljedica korona krize uz očekivanje uspješne saradnje na planu distribuiranja vakcine.\nOn je, uz zabrinutost što nakon perioda probuđenog optimizma u pogledu evropske perpektive regiona godinu završavamo bez novih odluka Evropskog savjeta, izrazio žaljenje zbog nesazivanja međuvladine konferencije za Sjevernu Makedoniju i Albaniju ističući da bi to bio važan korak za zemlje, ali i ohrabrenje za sve koji streme članstvu u EU. Ipak, naglasio je posebno zadovoljstvo investiciono razvojnim planom EU za ZB, uz nadu da će se uz iznalaženje odgovora u pravcu konsolidacije unutar evropskih struktura i obnovu transatlantskog savezništva, stvarati realniji uslovi za intenziviranje politike proširenja.\n„Najava obnove euro-atlantskog saveza, kao i rezultati izbora u SAD, daju nam razloga za optimizam da ćemo u narednom periodu imati odgovorniji odnos prema tim tekovinama s obje strane, a posljedično i veću pažnju za ZB, što će biti i zajednički interes i prilika i za Zapadni Balkan i Crnu Goru“, ocijenio je Đukanović.\n„On se osvrnuo i na protekle izbore u Crnoj Gori, koji su održani u vanrednim okolnostima i to ne samo kada je riječ o pandemiji, već i zbog izraženog vanpolitičkog i izvan-crnogorskog uticaja. Istovremeno, ukazao je na visok nivo demokratske zrelosti koju je Crna Gora pokazala, uprkos pojedinim očekivanjima o mogućem otporu tranziciji vlasti. Uz zadovoljstvo što Crna Gora danas ima Vladu, i čiji će se rezultati vrednovati djelima, ponovio je punu spremnost da poštujući ustavne nadležnosti bude kooperativan i djeluje u pravcu daljeg razvoja Crne Gore, odgovornog odnosa prema NATO partnerstvu i dostizanja standarda koji treba da nas dovedu do punopravnog članstva u EU“, saopšteno je iz Kabineta Predsjednika CG.\n„Novost je u Crnoj Gori prihvatanje rezultata izbora od strane svih političkih aktera i učešće svih poslanika u radu Parlamenta“, ocijenila je Popa, napominjući da dio zasluga pripada i Đukanoviću.\nOna je ukazala na potrebu širokog političkog i društvenog konsenzusa i zajednički rad na ostvarenju evropskog cilja.\n„EU i njene članice stoje posvećeno uz Crnu Goru, ne samo kroz ekonomski plan već i druge mehanizme, uključujući i istovremenu raspodjelu vakcina sa zemljama članicama“, poručila je Popa i istakla da uprkos izazovima ZB ostaje veoma na evropskoj agendi.\nAmbasadori zemalja EU su najvećim dijelom iskazali interesovanje za političke prilike nakon parlamentarnih izbora u Crnoj Gori, ali i uticaju rezultata predsjedničkih izbora u SAD na dalji razvoj odnosa u regionu. Obostrano je izraženo zadovoljstvo otvorenom razmjenom mišljenja i stajališta, što je znak prijateljstva i kvalitet u izgradnji odnosa Crne Gore i zemalja članica EU.\nUz zahvalnost Njemačkoj na predsjedavanju i podršci politici proširenja, Predsjednik Đukanović je pozdravio poruku ambasadorke Portugala u Crnoj Gori koja je u ime Portugala sljedeće zemlje predsjedavajuće Savjetom EU potvrdila nastavak podrške politici proširenja i evropskoj perspektivi Zapadnog Balkana.


Fič zadržava rejting Rusije na investicionom nivou - INFORMACIJA JE KAPITAL - Capital.ba\nFič zadržava rejting Rusije na investicionom nivou\n08. sep. 2015. 18:29 Objavljeno u VIJESTI IZ SVIJETA\nNJUJORK, Americka bonitetna agencija Fič ne planira da snizi kreditni rejting Rusije sve dok dug bude držala na stabilnom nivou, saopšteno je danas iz te rejting agencije.\nFič je jedina od tri vodeće svjetske rejting agencije koja je zadržala investicioni kreditni rejting Rusije, nakon što je u januaru svoju ocjenu rejtinga Rusije snizila na “BBB-“, uz negativnu prognozu, prenosi Rojters.\n“Način na koji posmatramo Rusiju je sljedeći: njen rejting se bazira na snažnom suverenom stanju bilansa, veoma niskom spoljnom dugu i tome što je neto spoljni kreditor”, izjavio je Čarl Sevilj iz Fiča, i dodao da će sve dok su ključni faktori netaknuti, agencija zadržati investicioni rejting Rusije.\n“Starenje radne snage, slabljenje poslovne klime, veliko prisustvo države, kao i neefikasno korišćenje resursa, ugrozili su privredni rast Rusije”, navodi Fič, predviđajući njen pad između 3,5 i 4,0 odsto u ovoj godini. Tanjug\nKljučne riječi:&nbsp&nbspfic, izbor, rejting, rusija, vazno\nItalija će poštovati sve budžetske obaveze prema EU\nFič poboljšao prognozu rejtinga Sonija na pozitivnu\nFič da preispita kreditni rejting Turske\nAgencija Fič potvrdila rejting Bugarske\nAgencija Fič povisila rejting Španije


Indonezija:Obustavljena potraga za žrtvama avionske nesreće\nTanjug 21. januara 2021. 12:59\nDŽAKARTA – Indonežanske vlasti završile su danas potragu za preostalim žrtvama i ostacima Boinga 7372 kompanije Srividžaja er koji se nakon poletanja srušio u Javansko more, usmrtivši svih 62 ljudi u avionu .\nMinistar saobraćaja Budi Karja Sumadi rekao je da su operacije pronalaženja okončane nakon skoro dve nedelje, ali da će se nastaviti ograničena potraga za nestalom drugom crnom kutijom, snimačem glasa iz kokpita aviona, prenosi AP.\n„Nakon dugog razmatranja, danas moramo da zatvršimo akciju traganja i spasavanja,ali posvećeni smo nastavku napora da pronađemo snimač glasa iz pilotske kabine“, rekao je Sumadi novinarima.\nOn je najavio i da će indonežanska vlada obezbediti brod koji će rodbinu odvesti na mesto pada, na spomen ceremoniju u petak ujutro, a do sada su identifikovani ostaci 43 žrtve od 62 putnika iz aviona koji se srušio.\nIstražitelji sarađuju sa Boingom i proizvođačem motora Dženeral Elektrik kako bi pregledali informacije iz snimača podataka leta, koj ije pronađen i koji prati stotine parametara koji pokazuju kako se avionom upravljalo u trenutku nesreće.\nTim američkog Nacionalnog odbora za bezbednost saobraćaja i Savezne uprave za vazduhoplovstvo pridružili su se istrazi, a očekuje se da će objaviti preliminarni izveštaj u roku od mesec dana od nesreće, navodi agencija.\nAvion Boing 737-5002, kompanije Srividžaja er srušio se 9. januara, nekoliko minuta nakon poletanja iz glavnog grada Džakarte.


U Beču sećanje na žrtve NATO agresije\nTanjug 24. marta 2021. 09:13\nBEČ – Srpsko-austrijski pokret solidarnosti organizovaće večeras pomen za žrtve NATO agresije na bivšu SRJ.\nPovodom 22.godišnjice NATO agresije, Srpsko-austrijski pokret pozvao je na okupljanje u 18 časova na trgu Štefansplac, na kojem su protivnici NATO agresije 1999.demonstrirali 78 dana.\nSvake godine od tada, 24.marta održava se pomen u centru Beča, kako bi se ukazalo na stravičan zločin koji je počinjen uz svesno kršenje međunarodnog prava.\n„Pre 22 godine je NATO započeo prvi napad u svojoj istoriji na jednu suverenu državu. Taj napad je usledio bez mandata UN i time uz kršene međunarodnog prava. Od početka agresije bombardovanje je bilo usmereno protiv civilne infrstrukture i industrije. Mediji su, sa svoje strane, obavili svoj deo posla i Srbe prikazali kao krivce za sve. Više hiljada civila je ubijeno ili teško povređeno tokom te agresije“, navodi se u najavi.\nSrpsko-austrijski pokret solidarnosti ističe da niko još nije odgovarao za ovaj rat kojim je prekršeno međunarodno pravo.\nIstiču da je ovaj rat doneo i novu dinamiku u naoružanju, ali i širenju NATO, te i militarizaciji EU.\n„Taj rat je bio pokretač za kasnije intervencije. Time se bezbednosna konstelacija u Evropi značajno promenila. Nažalost, aktuelno u Evropi i svetu ponovo se ide na konfrontacije. Sankcije menjaju diplomatiju, a opasnost većih sukoba između NATO i Rusije, odnosno Kine, više se ne može isključiti „, podvlači se u proglasu.\n„U ime ubijene devojčice Milice Rakić, i svih ostalih civilnih država NATO agresije, pozivamo na pomen koji će biti održan uz strogo poštovanje kovid mera – FFP2 maske se moraju nositi i držati distanca od dva metra“, ukazuje se u pozivu.


Katastar saobraćajne signalizacije – GEOINFO\nKatastar saobraćajne signalizacije je baza podataka o elementima saobraćajne signalizacije, čija su organizacija i ažuriranje preduslov za kvalitetno održavanje, regulisanje i upravljanje saobraćajnim sistemom.\nKatastar saobraćajne signalizacije je postao zakonska obaveza lokalnih samouprava i javnih preduzeća koja se bave postavljanjem i održavanjem saobraćajne signalizacije.\nOsnovu za kreiranje ovakvog GIS sistema predstavljaju ažurne podloge, koje se dobijaju fotogrametrijskom metodom, na osnovi avio snimaka i mobile mapping tehnologijom. Na osnovu ažurnih podloga dobijenih na ovaj način, vrši se prikupljanje i sistematizacija podataka o horizontalnoj i vertikalnoj saobraćajnoj signalizaciji kao i o svetlosnoj signalizaciji.\nU saradnji sa preduzećem BeogradPut, naša firma je izradila prvi katastar saobraćajne signalizacije na području Beograda, ukupne dužine preko 1.000 km. Projekat je realizovan na osnovu aviosnimaka i panoramskih snimaka prikupljenih mobile mapping tehnologijom. Za potrebe ovog projekta, korišćen je mobile mapping sistem sa snimcima rezolucije 50Mpx.\nU saradnji sa klijentom definisan je digitalni topografski ključ za predstavljanje elemenata saobraćajne signalizacije.\nRazvijene su i funkcije eksporta podataka u AutoCAD. Na taj način, korisnici imaju mogućnost korišćenja prikupljenih podataka za potrebe izrade tehničke dokumentacije uredjenja saobraćaja.


Sandbergova je u odvojenom slučaju pre samo dve nedelje porekla da zna za napore da se proguraju priče o Sorošu od strane političke firme koju je unajmio “Fejsbuk”, preneo je “CBS njuz”.\nOna je naložila da se ispitaju Sorošove finansije nakon njegovog govora na Svetskom ekonomskom forumu u Davosu, Švajcarska, u januaru. Tada je milijarder kritikovao “monopolistički” stisak “Fejsbuka” i “Gugla”, te upozorio da ove kompanije prete demokratiji i utiču na ljudsko ponašanje.\nDžordž Soroš na meti "Fejsbuka"\n“Fejsbuk” je potvrdio da je Sandbergova zatražila da se ispita Sorošova pozicija prema akcijama ove kompanije. “Tajms” navodi da je Zakerbergova direktorka naložila istragu nekoliko dana nakon njegovog govora u januaru. “Fejsbuk” je sada objavio da je već ispitivao Soroša u vreme kad je Sandbergova istakla svoj zahtev.\n“Gospodin Soroš je ugledni investitor i mi smo pogledali njegove investicije i trgovinsku aktivnost povezanu sa Fejsbukom. Istraživanje je već bilo u toku kad je Šeril poslala mejl”, navela je kompanija.\nMesecima kasnije “Fejsbuk” je unajmio firmu “Difajners pablik afers”, da im pomogne oko dva skandala, ruske umešanosti u američke predsedničke izbore 2016. i zloupotrebe ličnih podataka korisnika mreže od strane firme “Kembridž analitika”.\n“Fejsbuk” je otkazao “Difajnersu” posao nakon što je “Tajms” u novembru otkrio njihov odnos. Sandbergova je sredinom novembra rekla da je “Difajners” unajmio njen komunikacioni tim i da je o njegovom radu saznala tek od “Tajmsa”.\nPočelo okupljanje SVETSKE ELITE: U Davos stiže Merkelova, Netanijahu i Abe, a društvo će im praviti i predsednik Vučić\nU Davosu ključne teme Bregzit i Venecuela


BTC $61.908 +2,59%\nETH $3.839 -1,05%\nXRP $1,09 -3,03%\nDOGE $0,24 +2,21%\nBlokčein bi mogao da omogući stvaranje ekonomije bez granica, izjavio je Silvio Mikali, profesor na Tehnološkom Institutu u Masačuses (MIT), u intervjuu za Blumbergov Daybreak Asia 21. januara.\nGovoreći u emisiji, Mikali je istakao tri glavna svojstva blokčein sistema koji moraju istovremeno funkcionisati kako bi se omogućila inkluzivnija ekonomija bez granica - sigurnost, decentralizacija i skalabilnost. Prema MIT profesoru inžinjerstva, sve do nedavno, samo dva od tri svojstva mogla su se postići istovremeno.\nNa pitanje o skalabilnosti, Mikali je naglasio da decentralizovanom sistemu zaista treba superiorna tehnologija da bi se obezbedio isti nivo učešća i poverenja koji uživaju centralizovani sistemi.\nNa pitanje o kršenju bezbednosti u blokčein sistemima, Mikali je izjavio da su centralizovani sistemi podložniji hakerskim napadima, ukazajući na učestalost povreda bezbednosti i privatnosti koje se ponavljaju između centralizovanih institucija različitih vrsta.\nProfesor je izrazio optimizam u vezi sa bezbednošću blokčeina, ističući nivo sigurnosti ugrađenog u koncept sistema od poverenja:\n“Samo pravi decentralizovani sistem, u kome je moć zaista toliko raširena da će u suštini biti praktično nemoguće napasti ih sve i kada ne morate da verujete ovom ili onom određenom nodu, doneće bezbednost koja nam zaista treba i koju zaslužujemo.”\nNedavno je grupa vodećih američkih univerziteta, uključujući MIT, Univerzitet Stenford, kao i Univerzitet Kalifornije, Berkli, objavila pokretanje Unit-e, kripto projekat koji se promoviše kao “globalna skalabilna i decentralizovana mreža plaćanja”.\nRanije u januaru, MIT Technology Review je objavio članak u kojem se navodi da će 2019. godina postati godina kada će se blokčein tehnologija konačno normalizovati.


Sedam opština odolijeva kreditima\nFoto: N.N. | Sedam opština odolijeva kreditima\nLjiljana Radić 04.04.2018 07:15\nRUDO, STANARI - Ukupno sedam opština u RS prošlu godinu je finansijski zaokružilo bez kredita, ali to ne znači da će u budućnosti ostati tako jer neke od njih ne isključuju da će da se zaduže kako bi riješile pitanje vodosnabdijevanja i novog zapošljavanja.\nOd ukupno 64 jedinice lokalne samouprave u RS, Vukosavlje, Istočni Drvar, Istočni Mostar, Rudo, Srebrenica, Šekovići i Stanari krajem prošle godine nisu imali direktno kreditno zaduženje, potvrđeno nam je iz Ministarstva finansija RS, koje izdaje saglasnosti u skladu sa Zakonom o zaduživanju, dugu i garancijama RS.\n"Kredita nemamo, ali smo planirali investiciju sljedeće godine da do svakog građanina dođe pitka voda kako biso taj problem sistemski riješili", kazao je Dušan Panić, načelnik Stanara, najmlađe opštine u RS.\nZbog pitke vode postoji mogućnost da kreditnu pozajmicu u narednom periodu uzme i opština Vukosavlje, koja takođe nije dosad imala kreditne obaveze.\nDejan Jović, zamjenik načelnika opštine Vukosavlje, kaže da je njihov budžet za ovu godinu oko 2,3 miliona KM, te da rashode planiraju na osnovu dobro isplaniranih prihoda i da zasad nemaju niti dugovanja niti kreditnih zaduženja.\n"Najznačajnije kapitalne projekte smo realizovali u saradnji s Vladom RS. Definitivno ono za šta bismo se zadužiti je projekat vodovoda, jer se sada snabdijevamo vodom iz modričkog vodovoda i nastojimo napraviti svoj. Za to smo planirali, ukoliko nađemo izvorište vode, da se kreditno zadužimo kako bismo uspostavili novu vodovodnu mrežu", kazao je Jović.\nMilka Ivanković, načelnica opštine Istočni Drvar, koja takođe nema kredita, rekla je za "Nezavisne" da oni spadaju u red izrazito nerazvijenih opština, ali ne zato što nisu finansijski stabilni već zato što u proteklim godinama ništa nije urađeno da ona uđe među razvijenije opštine.\n"Opština je nastala Dejtonskim sporazumom i urbani dio je ostao u FbiH, a ruralni dio pripao je RS. Potrebno je dosta ulaganja da bi ona postala razvijenija. Naši prihodi od šume i indirektnih poreza su solidni, ali nismo išli na ta kreditna zaduženja jer se bojimo da ne bismo mogli ispunjavati obaveze. Kod nas zima dugo traje, tih šest mjeseci prihodi su slabi od eksploatacije šume i nismo stabilni da bismo se mogli zadužiti", rekla je Ivankovićeva.\nNapominje da bi možda podigli kredit zbog najvažnijeg projekta, a to je zapošljavanje, ali samo ukoliko bi imali neku garanciju da će obaveze redovno biti izmirivane.\nI opština Rudo može se pohvaliti da nema nikakvih zaduženja niti dugovanja.\n"Budžet nam je oko 4,5 miliona KM i pokušavamo da utrošimo onoliko koliko imamo. Uspijemo da uštedimo i značajno investiramo u kapitalne projekte", rekao je za "Nezavisne" Rato Rajak, načelnik opštine Rudo.\nNa pitanje na koji način ostvaruju uštede Rajak napominje da imaju naknadu od HE iz Višegrada te da 30 odsto te naknade ide za kapitalnu infrastrukturu.\nPored toga, kaže da vode računa o broju zaposlenih u administraciji i jedna su od rijetkih opština koje nemaju veliki višak zaposlenih.\n"Imamo 34 radnika u opštinskoj administraciji odnosno pet radnika viška", rekao je Rajak i istakao da se sve plate redovno isplaćuju.\nLokalne jedinice bez kredita\nPolicajac u Brčkom među troje novozaraženih\nPočela isporuka zaštitne opreme zdravstvenim ustanovama\nPožar kod Tuzle lokalizovan, potrebno procesuirati odgovorne za paljenje\nPozitivna još jedna osoba u Tuzli, ukupno zaraženo 76\n"Hitno formirati ekspertni i pravni tim koji će zastupati interese BiH u slučaju Trgovska gora"\nStevandić: Zadržimo disciplinu, ne dajmo da nam kojekakvi odlože pobjedu


Sastanak komunalnih preduzeća održan u Pančevu - Prosperitet\nU prostorijama Regionalne privredne komore Južnobanatskog upravnog okruga prisutni predstavnici preduzeća koja obavljaju komunalnu delatnost u opštinama i gradovima Južnobanatskog, Srednjebanatskog, Braničevskog i Podunavskog upravnog okruga razgovarali su o stanju u ovoj oblasti.\n„Pored osnovne teme, na sastanku se razgovaralo i o problemima sa kojima se u radu suočavaju komunalna preduzeća, bilo da se radi o zajedničkim ili specifičnim problemima. Takođe su prisutni imali prilike da se upoznaju sa Nacrtom uredbe o komunalnim uslovima za otpočinjanje komunalne delatnosti“ – saopštili su organizatori.\n„Najveći problemi u komunalnom sektoru su odliv radne snage, koji je najzastupljeniji u Autotransportu, ali i zabrana zapošljavanja u javnom sektoru“ – kazao je Dalibor Joknić, sekretar Udruženja za komunalne delatnosti PKS.\nZabrana zapošljavanja daje dobre makroekonomske pokazatelje na državnom nivou, ali komunalnim preduzećima pravi problem u poslovanju, rekao je on.\nkomunalna preduzeća, Pančevo, sastanak


► Vašington post: Prekrajanje granica užasna ideja\nIdeja lidera Srbije i Kosova o razmeni teritorija ogroman je rizik za širi region, jer bi mogla da posluži kao zloslutan presedan za lidere koji gaje separatističke ambicije, piše Džudi Dempsi u autorskom tekstu za Vašington post.\nOno što kosovski predsednik Hašim Tači naziva prilagođavanjem granica moglo bi da podstakne nacionaliste u tom delu Evrope da postave slične zahteve. To bi moglo da bude destruktivna inspiracija za Hrvatsku, Albaniju, Bosnu i Makedoniju gde nacionalistički pokreti i pojedini lideri teže da imaju etnički homogene zemlje.\nPodsećajući da bi plan podrazumevao zamenu Severne Mitrovice, gde su Srbi u većini za Preševsku dolinu, gde su Albanci u većini autorka dodaje da se etnički Albanci u Mitrovici i Srbi u Preševskoj dolini već bune jer nije jasno šta će se dogoditi sa njima kad ostanu manjine. Potencijal za konflikt je ogroman posebno zbog toga što se ni Vučić ni Tači nisu obratili srpskoj odnosno albanskoj zajednici da im objasne šta bi razmena teritorija značila za njih, dodaje autorka.\nUz ocenu da ni na samom Kosovu nije dovoljno stabilno za razmenu, Dempsi piše da izvan Kosova i Srbije predlog o razmeni teritorija nosi velike rizike.\nPrilagođavanje granica do kojeg retko dolazi u miru (raspad Čehoslovačke je redak izuzetak) zahteva snažne i demokratske institucije koje će omogućiti da sve protekne u miru, dok su na Balkanu te institucije veoma slabe, ekonomijama dominiraju lokalni oligarsi, korupcija je raširena, a civilno društvo pod ogromnim pritiskom političkih elita, dodaje se.\nNavodeći kao primer BiH, autorka piše da bi srpsko - kosovski dogovor i Hrvatima i Srbima mogao da pruži zlatnu priliku da se sjedine sa Hrvatskom, odnosno sa Srbijom, a u Makedoniji bi mogli da ga iskoriste makedonski nacionalisti koji se protive sporazumu s Grčkom i albanski nacionalisti koji bi mogli tražiti sopstvenu autonomiju.\nRizici se, najkraće rečeno, ne smeju potcenjivati. Evropa je već zapljusnuta nacionalističkom antiimigrantskom i populističkom politikom koja se zasniva na etničkom identitetu. Čak i ako se srpski i kosovski lideri obavežu da će njihovi planovi o promeni granica važiti samo za Srbiju i Kosovo nema predloga kako bi se to obećanje i garantovalo, piše Džudi Dempsi u Vašington postu.


Bivši mladi reprezentativac Engleske potpisao za Sarajevo | Starmo\nNaslovnica Sport Bivši mladi reprezentativac Engleske potpisao za Sarajevo\nBivši mladi reprezentativac Engleske potpisao za Sarajevo\nSarajevo — Matthias Fanimo novi je član šampiona Bosne i Hercegovine, a potpisao je ugovor u trajanju od tri godine, prenosi Patria.\n“Sretan sam i zadovoljan što je došlo i dogovora i što sam sada član FK Sarajevo. Ovo je veliki klub u Bosni i Hercegovini i velika je čast igrati za njega. Jedva čekam da zaigram pred navijačima Sarajeva”, poručio je novi Fudbaler koševskog premijerligaša.\nFanimo dolazi iz ekipe Mladosti u kojoj je odigrao 29 utakmica, te postigao šest golova i ostvario osam asistencija.\n“Izuzetno sam zadovoljan što smo uspjeli dogovoriti dolazak Fanima, on je igrač koji je prethodne dvije sezone igrao u ekipi Mladosti, te nije nepoznanica za naše navijače. Nadamo se da će nastaviti sa dobrim partijama i u Bordo dresu”, poručio je sportski direktor FK Sarajevo Emir Hadžić.


Radio Slobodna Evropa - Blic\nKada su uzbekistanski zvaničnici rekli ženama u Andižonu da će njih osam i njihove porodice dobiti novoizgrađene gradske kuće u čast dolaska predsednika Ševkata Mirzijojeva, vesti su zvučale previše dobro da bi bile istinite, piše redakcija Radija Slobodna Evropa (RSE) na engleskom jeziku.\n"Nas tri, bosanske državljanke, apelujemo da nas Bosna i Hercegovina vrati natrag i našu maloletnu decu u normalan život, koji smo nekad imali". Ovo je deo poruke 22-godišnje Sarajke, koju je u Siriju odveo muž pre četiri godine.\nPotporučnica Kristina Bačić je prva i za sada jedina žena pilot u istoriji vojnog i civilnog vazduhoplovstva Crne Gore. Smatra da u vojsci nema mesta rodnim razlikama i da žena može sve što i muškarac.\nOTVORENO PISMO STUDENTA VUČIĆU "Da li su Srbiji potrebni mladi poslušnici ili pametni ljudi, TRAŽIM ZAŠTITU"\nStudent Stefan Karanović uputio je otvoreno pismo predsedniku Srbije Aleksandru Vučiću i zatražio, kako je naveo, da zaštiti studenta-uzbunjivača od odmazde profesora, pošto je suspendovan sa Pravnog fakulteta u Novom Sadu. Karanović tvrdi da je suspendovan jer je ukazivao na korupciju i kriminal u toj obrazovnoj ustanovi.


EP nadomak nove rezolucije: Rusija kao osnovni izvor dezinformacije - Sputnjik Srbija\n14:13 13.03.2019 Preuzmite kraći link\nKako pišu ruski mediji, nacrt rezolucije izradila je poslanica iz poljske Ana Fotiga, koja je već jednom pre tri godine predložila da se usvoji „skandalozna“ rezolucija o borbi protiv ruskih medija.\nDa li je vreme za čistku u Evropskom parlamentu: Duma reagovala na antirusku rezoluciju\nZa usvajanje nacrta ove rezolucije glasalo je 489 poslanika, dok je 148 bilo protiv i 30 uzdržanih.\nRezolucija takođe poziva da se osude svi agresivni potezi Rusije, Kine, Irana, Severne Koreje i drugih zemalja koje imaju za cilj da podrivaju principe evropske demokratije i suverenitet drugih zemalja „Istočnog partnerstva“.\nTakođe, u rezoluciji se spominju i zemlje zapadnog Balkana sa pozivom da im se pruži podrška kako bi se osigurala pouzdana zaštita od „zlonamernog“ uticaja i propagande koja dolazi iz Rusije, ali i drugih „neprijateljskih subjekata“.\nPored toga, u rezoluciji stoji i predlog da se razmotri pitanje izrade pravne baze, kako unutar EU, tako i na međunarodnom nivou, za borbu protiv hibridnih pretnji kao i za uvođenje sankcija protiv lica koji sprovode kampanje dezinformisanja.\nNavodi se i predlog da se poveća finansiranje struktura koje se bave „strateškom komunikacijom“ sa ciljem da se umreže postojeći nacionalni i lokalni specijalistički centri, mediji, analitički biroi, uključujući i NATO, u jednu veliku opšteevropsku mrežu koja bi koordinisala sva ta dejstva.\ndezinformacija, rezolucija, propaganda, Evropski parlament, EU, Zapadni Balkan


Mičel: Beograd i Priština da primene dogovoreno u Briselskom sporazumu\n14. mart/ožujak, 2018.\nMičel i Vučić: Srbija i Kosovo da primene dogovoreno\nSjedinjene Američke Države (SAD) podržavaju dijalog Beograda i Prištine i pozivaju na primenu dogovorenog, rekao je pomoćnik američkog državnog sekretara za Evropu i Evroaziju Ves Mičel u sredu nakon sastanka sa predsednikom Srbije Aleksandrom Vučićem u Beogradu.\n„Sada je vreme da se radi zajedno na rešavanju problema“, rekao je Mičel.\nPredsednik Srbije Aleksandar Vučić izjavio je da je Srbija, kada je reč o odnosima Beograda i Prištine, spremna da razgovara o kompromisima i da može da prihvati kompromisno rešenje, ali poniženje naroda i uništenje države ne može.\n"Svaki kompromis je težak ali zato mora da prihvati i druga i treća strana", ocenio je predsednik Srbije.\nVučić je naveo da je poznato da Srbija i SAD ne dele iste stavove kada je reč o odnosima Beograda i Prištine, kao i da je zahvalan na podršci Mičela nastavku dijaloga.\n"Mičel je za razliku od mnogih drugih hteo da sasluša šta srpska strana ima da kaže. Nismo saglasani po pitanju odnosa Beograda i Prištine, mnogih stvari po pitanju formiranja kosovskih bezbednosnih snaga, ali smo saglasni da nastavimo razgovore i zahvalan sam na podšrci SAD na putu Srbije ka Evropskoj uniji", rekao je predsednik Srbije.\nPredsednik Srbije je dodao da je Srbija ispunila sve svoje obaveze iz Briselskog sporazuma.\n„Priština nije ispunila obavezu formiranja Zajednice srpskih opština. EU i SAD znaju to i hvala Mičelu što je na to ukazao u Prištini“, istakao je Vučić.\nPomoćnik američkog državnog sekretara za Evropu i Evroaziju Ves Mičel u Beogradu se sastao i sa premijerkom Srbije Anom Brnabić, ali sa delom političke opozicije, potvrđeno je za RSE u Demokratskoj stranci (DS) i Pokretu slobodnih građana (PSG).


Alibaba planira da proda obveznice kompanije vredne 5 milijardi dolara, evo i kad - Biznis Telegraf.rs\n07/01/21 | 06:15 ≫ 00:53\nAkcije Alibabe ojačale su 4 odsto\nKineska kompanija Alibaba holding planira da ovog meseca prikupi najmanje pet milijardi dolara prodajom korporativnih obveznica denominovanih u dolarima, rekla su agenciji Rojters četiri izvora upoznata s planovima.\nU zavisnosti od odziva investitora, prihod bi mogao da dostigne i 8 milijardi dolara koje će ovaj kineski lider u e-trgovini verovatno koristiti za pokriće opštih korporativnih rashoda, rekao je jedan od izvora.\n- Investitorima će biti potreban neki vid javnog nastupa Džeka Maa kako bi im ulio samopouzdanje da će obveznice biti dobro prihvaćene - rekao je britanskoj agenciji jedan azijski kreditni analitičar iz evropske banke.\nKompanija kineskog milijardera umesto inovativne sile postaje obična, dosadna banka?\nBeg u prirodu na luksuzan način: Hotel koji ostavlja bez daha, a ovo su cene po noćenju


Predstojećeg vikenda na programu su svi mečevi 36.kola Super lige Srbije, šestog kola doigravanja u takmičarskoj sezoni 2017/18. Bićete u prilici da pratite direktan televizijski prenos tri izuzetno zanimljiva susreta, i to: Vojvodina – Crvena zvezda, Voždovac – Partizan i Spartak ŽK – Radnički Niš.\nVOJVODINA – CRVENA ZVEZDA (nedelja 13.maj, 17:00 časova, TV Arena sport 1)\nJedan od najzanimljivijih mečeva 36.kola Super lige Srbije igra se u Novom Sadu gde domaća Vojvodina dočekuje goste iz Beograda, ekipu Crvene zvezde. Biće to ovoga puta duel bez rezultatskog značaja, ali i duel za prestiž koji u mečevima ova dva tima uvek ima veliki značaj, pa nema sumnje da ćemo gledati odličan fudbal. Ekipa Vojvodine trenutno zauzima 8.mesto na tabeli sa 25 bodova na svom kontu. U prethodnom kolu Novosađani su kao gosti ubedljivo poraženi u Nišu u duelu sa ekipom Radničkog, a rezultat je bio 5:0. Ekipa Crvene zvezde je obezbedila 1.mesto na tabeli i na svom kontu ima 54 boda. U prethodnom kolu crveno-beli su na svom stadionu ubedljivo savladali ekipu Spartaka, a rezultat je bio 4:0. Obezbeđen je direktan televizijski prenos ovog susreta na prvom programu TV Arena sport sa početkom u 17:00 časova.\nVOŽDOVAC – PARTIZAN (nedelja 13.maj, 19:00 časova, TV Arena sport 1)\nZanimljivo će biti i u Beogradu gde se u okviru 36.kola Super lige Srbije sastaju domaći Voždovac i gradski rival iz Humske, ekipa Partizana. Domaćini se još uvek nadaju plasmanu u evropske kvalifikacije, pa nema sumnje da će pokušati da iskoriste umor crno-belih i savladaju sada već bivšeg šampiona. Ekipa Voždovca trenutno zauzima 6.mesto na tabeli sa 30 bodova na svom kontu. U prethodnom kolu ’’zmajevi’’ su kao gosti poraženi u duelu sa ekipom Čukaričkog, a rezultat je bio 2:1. Ekipa Partizana je obezbedila 2.mesto na tabeli, a na svom kontu ima 40 bodova. U prethodnom kolu crno-beli su na svom stadionu odigrali nerešeno sa ekipom Napretka, a rezultat je bio 2:2. Obezbeđen je direktan televizijski prenos ovog susreta na prvom programu TV Arena sport sa početkom u 19:00 časova.\nSPARTAK ŽK – RADNIČKI NIŠ (nedelja 13.maj, 19:00 časova, RTV-1)\nDerbi meč 36.kola Super lige Srbije igra se u Subotici gde domaći Spartak Ždrepčeva krv dočekuje goste iz Niša, ekipu Radničkog. Biće to direktan okršaj dva kluba za treće mesto i siguran plasman u evropske kvalifikacije, pa treba očekivati sjajnu utakmicu i veliku posetu. Ekipa Spartaka trenutno zauzima 4.mesto na tabeli sa 34 boda na svom kontu. U prethodnom kolu Subotičani su kao gosti poraženi u duelu sa Crvenom zvezdom, a rezultat je bio 4:0. Ekipa Radničkog trenutno zauzima 3.mesto na tabeli, takođe sa 34 boda na svom kontu. U prethodnom kolu Nišlije su na svom stadionu ubedljivo savladale ekipu Vojvodine, a rezultat je bio 5:0. Obezbeđen je direktan televizijski prenos ovog susreta na prvom programu Radio-televizije Vojvodina sa početkom u 19:00 časova.\nBondžulić: Ne bih lako da prepuštam ulogu favorita gostima


Sarkozi: Kako vas nije sram da me pitate o Gadafijevom novcu?\nBivši francuski predsednik Nikola Sarkozi danas je u debati na televiziji “Frans 2” izbegao pitanje o najnovijim tvrdnjama da je primao milione evra od ubijenog libijskog vođe Moamera el Gadafija, nazvavši pitanje “sramotnim”.\n“Zar vas nije sramota da ponavljate tvrdnje čoveka koji je proveo vreme u zatvoru?”, kazao je Sarkozi u završnoj TV debati sedam pretendenata iz redova stranaka desnog centra za kandidaturu na predsedničkim izborima u Francuskoj naredne godine, prenosi AFP.\nAgencija navodi da će prva runda unutarstranačkih izbora biti održana u nedelju, a Sarkozi, koji želi da postane predsednički kandidat desnog centra, već četiri godine izbegava optužbe da je tokom uspešne kampanje za predsedničke izbore 2007. primio milione evra od Gadafija.\nAFP podseća da je u utorak biznismen francusko-libanskog porekla Zijad Takijedin izjavio da je u Sarkozijevoj prvom predsedničkoj kampanji isporučio tri kofera prepuna novca.\nSarkozi je u emisiji ljutito tvrdio da je Takijedin, kojeg je nazvao “lažovom”, osuđivan “bezbroj puta zbog klevete”. Odbio je da odgovori na pitanje francuskog novinara i kazao da je ono ispod dostojanstva javne televizijske mreže.\nTakijedin je sajtu za istraživačko novinarstvo “Medijapart” rekao da je tri puta putovao iz Tripolija za Pariz krajem 2006. i početkom 2007, noseći novac za Sarkozijevu kampanju. Prema njegovim tvrdnjama, svaki put je u koferu bilo između 1,5 i dva miliona evra u apoenima od 200 i 500 evra koje je primio od šefa Gadafijeve vojne obaveštajne službe.\nOd ovog Srbina strepeo je i sam Gadafi


Tadić i Rakić - Dnevni list Danas\nPočetna » Dijalog » Redakcijski komentar » Tadić i Rakić\nTadić i Rakić\nBoris Tadić je dolaskom u Suboticu, na proslavu 15. godišnjice Saveza vojvođanskih Mađara, pokazao da respektuje tu stranku i njene političke prioritete, ali pri tom svojim koalicionim partnerima nije dao mesecima traženo objašnjenje zašto temelji nove autonomije Vojvodine – statut i zakon o nadležnostima – još nisu dobili odobrenje državnih institucija u Beogradu.\n0Piše: Redakcijski komentar 16. juna 2009. 20.34\nPrvi čovek Republike i vladajućeg DS-a tom prilikom je ipak, i to prvi put, jasno rekao da ova dva akta neće čekati ustavnu regionalizaciju Srbije, najavljenu za kraj mandata aktuelne vlade, što DS priželjkuje da će se dogoditi tek za tri godine. Ako ništa drugo, to je dugo očekivano ohrabrenje da demokrate neće prekršiti obećanje koje je imalo znatnog udela u njihovoj apsolutnoj pobedi u Vojvodini na prošlogodišnjim parlamentarnim i pokrajinskim izborima.\nPomenuti susret predsednika Tadića i čelnika SVM-a suštinski ništa nije promenio, iako je bilo pokušaja da se u javnost plasiraju umirujući tonovi o navodnom prevazilaženju nesuglasja. „Potvrda Predloga statuta i zakona o nadležnostima odlaže se zbog očiglednog političkog nejedinstva o tom pitanju unutar DS-a“, rekao je Danasu funkcioner SVM-a Balint Pastor, dan posle subotičke proslave. Zanimljivo, Pastor „mlađi“ je našao za važno i da naglasi da mu je Mlađan Dinkić nedavno rekao da bi statut, što se G17 plus tiče, mogao da bude usvojen „za pet minuta“. Privrženost G17 plus pojačanoj autonomiji Vojvodine nije od juče, odlučujuću ulogu u tome ima potpredsednica stranke Ivana Dulić-Marković i ne treba je dovoditi u direktnu vezu s najnovijim Dinkićevim političkim soliranjima kontra DS-a. Ipak, u danima kada se o saradnji demokrata i dueta Nikolić-Vučić u opštinama Zemun i Voždovac sve glasnije priča, Vojvodina je možda još jedna politička stavka na kojoj G17 pokušava da napravi razliku u odnosu na većeg koalicionog partnera.\nŠta se unutar DS-a zaista dešava, ne znaju ni mnogi stranački funkcioneri. Danasu je više puta rečeno, i to od ljudi koji su u partijskom Predsedništvu, da nam odgovor na pitanje zašto se odlaže statut mogu dati samo „Tadić i Rakić“. Predsednik i šef njegovog kabineta. Školski primer partijskog centralizma, toliko omraženog u Miloševićevo vreme. Bojana Pajtića, potpredsednika stranke i prvog čoveka demokrata u Vojvodini, niko nije pomenuo. „Pajtić ide u političku penziju“, „Raskol u DS-u“, „Pajtić u nemilosti“, naslovi su koji su preplavili ovdašnje tabloide prethodnih nedelja. Što se više ova pitanja odugovlače, uzdrmani rejting DS-a nastaviće da slabi.


NOVI ZAKON Kazne za one koji prevremeno odu u penziju\nOd 1. januara počinje da važi novi Zakon o penzijsko- invalidskom osiguranju koji propisuje kaznene poene za sve one koji prevremeno odu u penziju.\nU punu penziju i žene mogu da idu sa 60 i muškarci mogu da idu s navršenih 65 godina starosti i 40 godina staža osiguranja. Samo u tom slučaju penzionerima se neće trajno\numanjuivati penzija za 0,34 odsto za svaki mesec navršenih godina života propisanih za sticanje starosne penzije.\nNovina je, međutim, što će od 2015. Godine žene sve starije odlaziti u penziju. Ukoliko žele da odu u punu penziju, dakle, da ne plaćaju penale, u narednoj godini će moći da se penzionišu sa navršenih 60,6 godina života i 45 godina staža.


Početna Povećano interesovanje investitora\nPovećano interesovanje investitora\nGrad Smederevo intenzivno radi na smanjenju obima administrativnih procedura i pronalazi najbolje načine da budućim investitorima omogući što povoljnije uslove za ulaganje na teritoriji grada.\nDosadašnji preduzeti koraci daju i prve rezultate tako što se povećava broj kompanija koje se raspituju o slobodnim kapacitetima i uslovima ulaganja i poslovanja u našem gradu.\nGradonačelnik Smedereva dr Jasna Avramović i predsednik Skupštine Grada Branče Stojanović sa timom saradnika sasastali su se sa predstavnicima Konzorcijuma Nemačke poslovne grupe, Roma Investment Group i Jugoagent KTS d.o.o. Pregovori koji traju već određeno vreme su intezivirani, a cilj posete bio je i obilazak potencijalnih lokacija za ulaganje na teritoriji Smedereva. Nemački investitori zainteresovani su za proizvodnju biogasa, izradu montažnih kuća, a planira se i izgradnja reciklažnog postrojenja za prikupljanje i preradu elektronskog otpada.\nIntenzivirane su posete i drugih potencijalnih investitora, među kojima vlada ineresovanje za različite vrste delatnosti. Između ostalog, investitori su zainteresovani da na području grada Smedereva otvore fabriku za proizvodnju sterilnih medicinskih instrumenata za jednokratnu upotrebu, postrojenje za sanaciju klizišta, deponija i ekološku zaštitu, fabriku za izradu solarnih panela, fabriku za proizvodnju i sečenje metala i drugo.


Sve više građana koristi računar i internet\n21.09.2018 16:12 | A. J. R.\nBanjaluka - Sve više građana Srpske koristi informaciono-komunikacione tehnologije, što potvrđuju podaci Republičkog zavoda za statistiku prema kojima je broj korisnika interneta u ovoj godini povećan za 6,3 odsto u odnosu na lani.\nČak 71,2 odsto stanovnika RS surfovalo je ove godine internetom radi komunikacije, kupovine, istraživanja, gledanja filmova i slično. Istraživanja zavoda o upotrebi informaciono-komunikacionih tehnologija pokazuju i da računar koristi 55,5 odsto građana, što je za 3,4 odsto manje nego lani.\n- Broj domaćinstava sa pristupom internetu povećan je za 5,5 odsto, a posebno je vidljivo povećanje upotrebe interneta putem mobilnog širokopojasnog pristupa. Pametne telefone u privatne svrhe koristilo je 88,8 odsto internet populacije - pokazuju podaci zavoda.\nPosebno je značajno povećanje broja korisnika koji su putem interneta kupovali ili poručivali robu i usluge. Virtuelna trgovina u Srpskoj zabilježila je rast korisnika za 2,5 odsto u odnosu na lani, a značajan skok je ostvaren i u korišćenju onlajn usluga javne administracije.


Iliju Vučevića (30) u noći između petka i subote prvo su dva nasilnika, obojica imaju po 26 godina, vređala, psovala, a nakon što im je on rekao da prestanu, muškarci su ga pretukli izbivši mu zube i razbivši mu arkadu. Razlog je, okarakterisaćemo ga tako, krajnje neobičan: njih dvojica su mislili da je Vučević gej, jer je nosio ljubičastu torbu za psa.\n"Hajde da ubijemo pedera", "Čim nosiš ljubičastu torbicu, znam ja čiji si ti", "Došao si u moj kraj da mi s**eš", neke su od uvreda koje su nasilnici uputili Vučeviću pre pesničenja kojem je bio naknadno izložen.\nIpak, uprkos tome, Ilija i njegova supruga u ispovesti za "Blic" kažu da nije poenta da nasilnici budu kažnjeni zatvorom, jer bi to moglo samo da produbi već postojeću mržnju.\n- Kada razmišljam o kazni, osećanja su mi pomešana. S jedne strane, ne želim da budu kažnjeni zatvorom, jer ta ustanova nikom ništa dobro nije donela, naročito onima koji do sada nisu osuđivani kao dvojica napadača - objašnjava Ilija Vučević za "Blic", ali potom i pojašnjava da misli da su, s druge strane, potrebne najstrože kazne za zločine iz mržnje, jer to što su oni pokazali jeste čista mržnja prema LGBT populaciji.\nBrankica Janković: Nedopustiv je napad na osobu samo zbog pretpostavke da je LGBT OSOBA\nNa kraju, epilog je takav da je postignut dogovor o priznanju krivice, pa su Stojan Katanić i N.J. osuđeni na uslovne kazne.\nKako su reči "mržnja", nasilje, krv postale sastavni deo konteksta u kome se u Srbiji govori o homoseksualizmu i da li je takvo sejanje mržnje onda dovoljno kažnjeno uslovnom kaznom?\nSa ove tačke gledišta uslovna kazna od godinu dana i osam meseci za zločin počinje iz mržnje deluju blago, nedovoljno opominjuće‚ gotovo smešno. Naročito ako imamo u vidu da je sutra novi dan, a u njemu će opet nečiji sin prošetati maminog bišona, jer ona ne može, jer radi, jer je bolesna, a to će ga možda koštati. Baš tim rečima je Ilija Vučević to i opisao: "Koštala me je mnogo skupo i ta šetnja i ta pica i to lepo druženje".\nDa li je ljubičasta torba, šetnja gradom, neobičan detalj, uske farmerke ili bilo šta drugo, za napade na pripadnike LGBT populacije nasilnik će uvek pronaći "baš valjan razlog".\nIlija Vučević sa suprugom\n- U pitanju je tipičan primer zločina iz mržnje, odnosno krivičnog dela motivisanog na osnovu određene karakteristike. To je uvedeno u naš pravni sistem, odnosno Krivični zakonik, još 2012. godine, u vidu otežavajuće okolnosti - člana 54a - objašnjava za "Blic" Stefan Šparavalo iz Udruženja za evidentiranje slučajeva nasilja i diskriminacije nad LGBT osobama u Srbiji "Da se zna".\nOn dodaje da ovakvi slučajevi, nažalost, nisu retkost, mada tek malo njih dopre do institucija i do žiže javnosti, naposletku. Srbija još uvek nije tolerantno društvo i ljudi koji odstupaju od određenog "obrasca" imaju rizik da budu napadnuti, i to samo zbog onoga što jesu ili, u ovom slučaju, onoga što neko smatra da jesu.\nNapad koji se dogodio najoštrije je osudio Prajd info centar, a osudama se pridružila i Poverenica za rodnu ravnopravnost Brankica Janković.\n- Nedopustivo je i zаbranjeno svako nasilје kоје је posledicа diskriminаciје premа poјedinim društvеnim grupamа, а u оvоm slučaјu zbog pretpostаvlјеnog ličnog svoјstva - objasnila je Jankovićeva.\nОnа kаžе dа i оvај slučај govori dа moramo kontinuirano da rаdimo nа otklanjanju sociјаlnе distancе i diskriminаciје kоја sе u pојеdinim slučајеvimа završi fizičkim nаsilјеm premа LGBТ građanimа.\n- Sa zločinom iz mržnje je stvar slična poput mnogih drugih zakona u Srbiji, postoji na papiru, ali se u praksi retko primenjuje. I dalje ne postoji jasna evidencija o ovakvim krivičnim delima pri nadležnim institucijama. U prethodnih šest godina, koliko ovaj član postoji, primećeno je da Tužilaštvo ne reaguje odgovarajuće, odnosno da ne uzima u obzir dati član pri sastavljanju optužnog akta, čak i kada je mržnja kao motiv očevidna - ističe Šparavalo, i dodaje da od 2012, kada je uveden, do 2018. godine, nijedno delo nije tretirano sa otežavajućom oklonošću.\nKada posmatramo sa strane, deluje nam da se na planu homofobije situacija drastično promenila. Ako ni zbog čega drugog, društvo je pokazalo da je iznad te priče postavivši pripadnicu LGBT zajednice Anu Brnabić za premijerku.\nIpak, ako malo zagrebemo po površini, stvari su vrlo jasne: raskrvavljena arkada, izbijeni zubi, vređanje, pljuvanje LGBT pripadnika i dalje pune novinske stupce i ne prestaju da bude jedna od glavnih tema kada stavimo na kantar mane srpskog društva. Ova strana nekako uvek bude teža.\nA ova strane je ona koja šetajući ulicom ne prestaje ni u jednom trenutku da bude pretnja po sve nas i one koji jesu LGBT, ali i one koji nisu, a učinili su se da jesu.\n- Kako smo mi u centru grada postali pretnja bilo kome? To je opomena, to je poenta. Mi nismo ovo ispričali za medije da bismo dobili bilo kakvu vrstu slave, jer pogledajte me, ja nemam tri zuba, zuji mi i dalje u ušima, nikada se u životu nisam tukao, možda se koškao sa pet godina sa svojim bratom, to je moj maksimum - objašnjjava Ilija Vučević.\nDa, zaista, kako su pristojni ljudi postali pretnja? Da li su nasilje i mržnja toliko ukopani duboko u naše ove balkanske koordinate da koliko god kopali rukama, ašovima, lopatama, bagerima ne možemo doći do poslednjeg korena ovog korova koji samo izbija pomalo zato što je takvo vaspitanje, a malo više zato što ga svi mi svakodnevno zalivamo.\nAna Brnabic i Milica Djurdjic\nUputili smo i Kabinetu premijerke pitanja u vezi sa incidentom koji se dogodio budući da nismo dobili reakciju ni zvaničnu putem saopštenja, a ni onu nezvaničnu, preko društvenih mreža. Do objavljivanja ovog teksta, odgovora nije bilo.\nStoga, možda najbolje pitanje za kraj jeste - da li je privid da je nešto bolje u ovoj zemlji po pitanju raspitivanja mržnje prema LGBT ili bilo kojoj populaciji ili je to stvarno jedna velika zbilja, iz koje nećemo pobeći ako ne pogledamo malo i u svoje dvorište?\nLGBT Prava Brankica Janković Nasilje\n10:01 Policija odmah izašla na teren: U eksploziji u Mostaru oštećena tri vozila i motocikl